Helsingin seudun joukkoliikenteen matkakorteille voi jälleen ladata normaalisti sekä kautta että arvoa.
 HSL kertoo tiedotteessa, että lippujen myynti ja matkakorttien lataaminen toimii koko lauantain kestäneen myyntikatkoksen jälkeen normaalisti kioskeissa, lipunmyyntiautomaateissa sekä kauppojen myyntipisteissä.
 Toiminnassa oli katkos lauantaina, kun  HSL:n suuri vyöhykeuudistus  astui voimaan. Katkos koski noin miljoonaa matkakorttiasiakasta.
 HSL kertoo saaneensa lauantaina kaikki taustajärjestelmät onnistuneesti päivitettyä uusiin vyöhykkeisiin. HSL vielä seuraa myynnin käyttöönoton sujumista sunnuntaiaamupäivän aikana myyntipisteiden avautumisen tahtiin.
 Palvelupisteet puolestaan avautuvat uusiin vyöhykkeisiin maanantaina. Silloin niissä voi käydä vaihtamassa kausilippunsa matkustusalueen, jos uusille vyöhykkeille päivittynyt lippu ei vastaa matkustustarpeita.
 Myös alennuksiin oikeuttavan asiakasryhmän päivitys onnistuu maanantaista alkaen kaikissa palvelupisteissä.
 Apua oikean lipun valintaan saa  Reittioppaasta  ja  HSL- sovelluksesta . Ne kertovat reitin lisäksi sen, minkä lipun reitille tarvitsee.
 Lue myös:
 Pääkaupunkiseudun joukkoliikenteen lippu-uudistus on sujunut ilman suuria ongelmia: Kaikki on mennyt paremmin kuin luultiin
 Yli miljoonan matkustajan arki menee uusiksi, kun pääkaupunkiseudun vyöhykeuudistus tulee vihdoin voimaan – tämä kaikki siitä pitää tietää
 Helsingin seudun joukkoliikenne uudistuu lauantaina – Mitä turistin pitää tietää pääkaupunkiseudun joukkoliikenteessä?

HSL:n matkakortteja voi taas ladata normaalisti


Summary: Äärioikeistolaisen Voxin ennustetaan nousevan ensimmäistä kertaa parlamenttiin.

Espanjassa äänestetään parhaillaan jännittävissä parlamenttivaaleissa.
 Kolmelta iltapäivällä Suomen aikaa näytti, että espanjalaiset ovat lähteneet varsin innokkaasti uurnille. Kello 14 paikallista aikaa äänestysprosentti oli 44,8, kun se vuoden 2016 vaaleissa oli samaan aikaan 36,9.
 Uurnille päädyttiin ennenaikaisesti, sillä sosialistipuolue PSOE:n  Pedro Sánchezin  vähemmistöhallitus  kaatui helmikuussa .
 Suurinta kannatusta ennustetaan sosialistipuolueelle. Vaalituloksesta odotetaan kuitenkin äärimmäisen tasaista, sillä äärioikeistolainen Vox-puolue on ennusteiden mukaan saamassa ainakin 12 prosentin kannatuksen.
 Jos Sánchez siis voittaa, hän hyvin todennäköisesti tarvitsee kumppaneita hallitukseen.
 Onko Voxilla "piilokannatusta"?
 Kiinnostavaa on, miten hyvin Vox-puolue lopulta pärjää vaaleissa. Ennusteiden mukaan näyttää siltä, että puolue saa nyt ensimmäistä kertaa paikkoja parlamenttiin.
 Analyytikot ovat myös arvioineet, että puolueella saattaa olla julkilausumatonta kannatusta, ja tulos uurnilla voi olla parempi kuin mielipidekyselyt näyttävät.
 Sánchez on varoitellut, ettei vaaleissa saisi käydä kuin Suomessa perussuomalaisten kannatuksen kanssa, kertoi uutistoimisto AFP.
 Vaalitulokset jännittävyyttä lisää, että ainakin vielä viikko sitten Espanjassa oli myös paljon äänestäjiä, jotka eivät olleet päättäneet kantaansa. Lähes 37 miljoonasta äänioikeutetusta liki kolmasosa mietti mielipidekyselyn mukaan vielä kantaansa.
 Jos kantansa salaavia tai päättämättömiä on paljon ja äänestysprosentti nousee korkeaksi, vaalitulos voi yllättää.
 Äänestäminen päättyy iltakahdeksalta paikallista aikaa, ja tuloksia odotetaan vielä myöhemmin tänään.
 Espanjassa järjestetään nyt kolmannet vaalit neljän vuoden sisään.
 Lisää aiheesta:
 Madridilaismies auttoi vakavasti sairasta vaimoaan kuolemaan, sai syytteen – Eutanasiasta tuli Espanjassa vaaliteema
 Kaksipuoluejärjestelmän aika Espanjassa on ohi, mutta onnistuuko hallituksen muodostaminen vieläkään? – Viisi kysymystä Espanjan vaaleista
 Analyysi: Espanjan hallitus kaatui – katalaanit selkä seinää vasten, jytky odottaa kulman takana?

Espanja äänestää dramaattisissa vaaleissa – valtapuolueiden asema murtumassa, äärioikeiston odotetaan nousevan parlamenttiin


Summary: Miehet kuolivat lauantaina turvallisuusjoukkojen rynnäkön jälkeisessä ammuskelussa ja itsemurharäjäytyksissä.

Sri Lankan terrori-iskujen päätekijäksi epäillyn perheenjäseniä oli mukana saaren itäosassa lauantaina sattuneessa välikohtauksessa.
 Asiasta kertoo uutistoimisto Reuters viitaten poliisilähteisiin ja lähipiiriin.
 15 ihmistä kuoli lauantaina ammuskelussa turvallisuusjoukkojen ja islamistien välillä sekä sitä seuranneissa itsemurharäjäytyksissä Kalmunaissa. Äärijärjestö Isis ilmoitti aiemmin olevansa itsemurhapommitusten takana.
 Sri Lankan  pääsiäisen terrori-iskuissa  kuoli yli 250 ihmistä.  Isis otti vastuun  myös pääsiäisen iskuista.
 Sri Lankan viranomaiset ovat tutkineet teoriaa, että iskujen takana olisi kaksi paikallista islamistiryhmää, jotka ovat saaneet tukea tai innoitusta Isisiltä.
 Lisää aiheesta:
 Isis ilmoittaa olevansa Sri Lankan lauantain itsemurhapommitusten takana
 Islamistitaistelijat räjäyttivät itsensä rynnäkön päätteeksi Sri Lankassa – 15 ihmistä kuoli

Reutersin lähteet: Sri Lankan iskujen pääepäillyn isä ja kaksi veljeä lauantain tulitaistelussa kuolleiden joukossa


Summary: Pelastajat saivat tuotua kahdeksan matkustajaa rantaan. Yksi on yhä kateissa.

Moottoriveneen naismatkustaja on kuollut onnettomuudessa Venäjällä.
 Nainen kuoli sairaalassa Pietarissa sen jälkeen, kun kahdeksan matkustajaa pelastettiin Suomenlahdella kaatuneesta veneestä.
 Moottorivene kaatui ja alkoi upota Pietarin kaupunkiin kuuluvan Kissasaaren (Kanonerskij ostrov) edustalla myöhään lauantai-iltana, kertoo venäläinen uutistoimisto Tass.
 Pelastajat saivat tuotua kahdeksan matkustajaa maihin. Yhteensä matkustajia oli yhdeksän, ja heistä yksi on yhä kateissa.
 Viisi ihmistä on edelleen sairaalassa ja kaksi on päästetty kotiin.
 Venäjällä on aloitettu tapauksesta rikostutkinta turvallisuusmääräysten rikkomisesta. Onnettomuuden saattoi aiheuttaa kova tuuli, viranomaislähde kertoo Tassille.

Tass: Moottorivene kaatui Suomenlahdella Pietarin edustalla – yksi matkustaja kuoli


Summary: Ilmaiset ämpärit ja jonot ovat jo käsite maassamme. Mutta mistä villitys alkoi? Voit keskustella aiheesta jutun lopussa.

Googlaamalla sanat  ilmainen ämpäri , rävähtää ruudulle yli 300 000 linkkiä. Eipä ihme, että aina kun suomalaiset jonottavat jotakin, näkyä kutsutaan ämpäri-ilmiöksi.
 Mistään ei kuitenkaan löydy tietoa kuka keksi ämpärirakkauden. Oikeita vastauksia lienee useampikin.
 Se tiedetään, että Suomen tunnetuin ja ahkerin ilmaisten ämpäreiden jakaja on halpakauppaketju Tokmanni. Mutta saako se ensimmäisen jakajan titteliä?
 Tokmannin sijoittajasuhde- ja viestintäpäällikkö  Maarit Mikkonen  kertoo, että yrityksen käsityksen mukaan ilmaisten ämpäreiden jakelu alkoi vuonna 1992 Vapaa Valinta -myymälän avajaisissa Pirkkalassa. Vuonna 2004 Tokmanni osti 35 Vapaa Valinnan myymälää ja liitti ne Tokmanniin.
 Idea ämpärijaosta tuli Mikkosen mukaan Vapaa Valinnan osto-organisaatiossa 1990-luvulla työskennelleeltä  Terho Torkkelilta .
 Tokmanni on jakanut vuosien varrella jo noin 300 000 ilmaisämpäriä. Suurin erä, 23 000 yllätysämpäriä, jaettiin toukokuussa 2015. Tuolloin ketjun 150. liike avattiin Loviisassa.
 Kristiina Kautto kävi noutamassa ilmaisämpärin uudeksi siivoussankoksi. Niko Mannonen / Yle
 44 ämpäriä jokaiselle lapselle
 Suomessa muovisankoja valmistaa kaksi tehdasta: Orthex Lohjalla ja Vanttilan Muovi Punkalaitumella. Yhteensä niissä valmistuu vuodessa 2,2 miljoonaa ämpäriä.
 Lukua voi havainnollistaa vaikkapa laskemalla ämpäreiden määrän syntyvyyteen verrattuna. Viime vuonna syntyi 47 307 lasta, joten vuodessa valmistui 44 ämpäriä per pienokainen.
 Sankoja syntyy tehtaalla kolme minuutissa eli tuhat kuudessa tunnissa.
 Vanttilan Muovin toimitusjohtajan  Risto Mikkosen  mukaan räjähtäneen ämpäri-ilmiön takana on etenkin tuttu kauppaketju.
 – Yksittäisiä tempauksia on toki ollut aiemmin, mutta Tokmannilta se lähti lentoon.
 Mutta kuka ehti ottaa ämpärit houkuttimeksi ensimmäisenä? Kenties Raketti-Anttila, sillä  Kyllikki Helminen  oli ihmettelemässä ilmaisten ämpäreiden aiheuttamaa jonoa jo vuonna 1982 Keravan keskustassa silloisen Anttilan tavaratalon avajaisissa.
 Helminen muistaa, että jono kesti pari tuntia, kun jaossa oli tuhat ilmaista muovisankoa.
 Raketti-Anttilan nimellä tunnettu tavaratalo avattiin vuonna 1979 ja se suljettiin elokuussa 2014 Keskon lopettaessa koko Anttila-ketjun. Nyt tavaratalo aiotaan purkaa uudisrakentamisen tieltä.
 Suomesta löytyy kuitenkin ainakin yksi kauppa, missä ämpäreitä jaettiin vieläkin aiemmin.
 Vapaa Valinta sittenkin?
 Vapaa Valinnan historiaa selvittäessä alkaa selvitä, että ämpäreitä olisi siellä jaettu jo vuonna 1979 tai 1980.
 Vapaa Valinta ketju sai alkunsa vuonna 1974, kun  Juha  ja  Paula Malminen  perustivat Nokian Tekstiilin eli 150 neliöisen vaatekaupan Nokialle. Taustayhtiön nimeksi tuli Notex-yhtiöt Oy ja siitä kasvoi 30 vuodessa 35 myymälää käsittänyt Vapaa Valinta -ketju.
 Täytyi oikein varoa, että innokkaat ihmiset eivät talloneet toisiaan  Juha Malminen
 Notexin myytyä Vapaa Valinnan Tokmannille, yhtiö on keskittynyt kiinteistösijoituksiin. Yhtiön hallituksessa istuu edelleen sen perustaja Juha Malminen. Hän vahvistaa, että Vapaa Valinnan kaupallinen johtaja Terho Torkkeli keksi ilmaisämpäritempauksen.
 Vapaa Valinnoissa perusämpäreihin liimattiin tarra "Olen tulossa Vapaa Valinnasta".
 – Se oli yllättävän tehokas myymälän aukaisujippo. Minun hallinnassani jaettiin ämpäreitä 34 myymälän avajaisissa ja väkeä tuli pilvin pimein. Täytyi oikein varoa, että innokkaat ihmiset eivät talloneet toisiaan ämpärijonoissa, muistelee Malminen.
 Tokmanni on jakanut jo 300 000 ämpäriä. Niko Mannonen / Yle
 Täsmällisen tarkkaa ajankohtaa ensimmäiselle ämpäritempaukselle Juha Malminen ei pysty määrittelemään.
 – Eläkeläisellä on muisti mennyt heikoksi ja jos se olisi tarkka, niin sanoisin. Mutta jossain 70-luvun lopulla tai 80-luvun alussa, niillä hujakoilla niitä alettiin jakaa. Saattoi olla jo 1979.
 Vapaa Valinnoissa jaettiin aina tuhat ämpäriä avajaisissa ja kerran tuli moitteita.
 – Että ei niitä ämpäreitä ollut tuhat, kun ne loppuivat liian nopeasti. Niinpä jatkossa laitoimme tuhat ämpäriä eli monta kärryllistä ikkunan taakse nähtäväksi.
 Vaalien alla ämpäreitä jakoivat ainakin vihreät, perussuomalaiset ja keskustapuolue.  Juha Malminen
 Ämpäreiden vetovoimaa lisäsi niiden sisältö. Vapaa Valinnoissa puolilleen täytetyistä sankoista löytyi muun muassa kemikaalivalmistajien näytepulloja, sukkia ja tekstiilejä.
 – Sellaisiakin tyyppejä oli jotka ämpärin saatuaan työnsivät sen auton peräkonttiin, vaihtoivat äkkiä vaatteita ja lähtivät hakemaan toista ämpäriä.
 Juha Malminen iloitsee, kun ämpärijippo on edelleenkin käytössä vaikka missä.
 – Eduskuntavaalien alla ämpäreitä jakoivat ainakin vihreät, perussuomalaiset ja keskustapuolue.
 Nilsiässä ämpärihuuma iski 1987
 Yksi varhaisimmista ilmaisten ämpäreiden jakoperinteestä alkoi 32 vuotta sitten eli vuonna 1987 Nilsiässä, Pohjois-Savossa. Tuohon aikaan Nilsiä oli maatalouspitäjä, jossa asui noin 7 000 ihmistä. Vuonna 2013 Nilsiä yhdistettiin Kuopion kaupunkiin ja siitä tuli Kuopion 50. kaupunginosa.
 Ämpäreitä Nilsiässä jakanut kauppias  Sakari Puustinen  löytyy nyt Jyskän Varastomyymälästä Jyväskylästä.
 – Meillä valmistui vuonna 1987 Nilsiään Säästöhalli Heiluri ja siellä aloitimme ämpärihomman ja se osoittautui yllättävän hyväksi. Siihen aikaan Säästöhallissa oli päivässä enemmän kävijöitä, kuin koko pitäjässä oli asukkaita. Varmaan pari tuhatta sankoa jaettiin sinä päivänä, Puustinen muistelee.
 Säästöhalli Heilurin avajaisissa jaettiin tarroitettuja valkoisia ämpäreitä vuonna 1987. Niko Mannonen / Yle
 Ämpäreiden jakoidea syntyi pienessä aivoriihessä, jossa haluttiin keksiä jotain erilaista Nilsiän ensimmäisen halpakaupan avajaisiin.
 – Vuosien saatossa ämpäreitä jaettiin aina jos oli isot synttärit tai markkinatapahtuma. Se puri vuodesta toiseen hyvin ja nyt se on todella yleinen kaikilla ketjuilla ja liikkeillä.
 Uutena tempauksena Kuopiossa Tasaraha-kaupan lopettajaisissa torin vieressä kokeiltiin muovikassien jakoa.
 – Annettiin kassi ovella kaikille asiakkaille ja sen sai kerätä täyteen mitä tavaraa hyvänsä. Kassalla kassista peritään tasan kymppi. Aamusta iltaan oli torilla 300 metrin jono.
 Aamusta iltaan oli torilla 300 metrin jono.  Sakari Puustinen
 Sakari Puustinen itse ei ole jonottanut koskaan ämpäreitä, mutta tunnustaa käyneensä vakoilemassa muiden tekemisiä.
 – Missä ämpäri on jaossa, niin siellä on porukkaa heti aamusta kovasti. Yksinkertainen juttu on purrut jo monta kymmentä vuotta, joten varmaan se jatkuu.
 Samaa mieltä on kauppiaana Sakarin työtä jatkava poika  Timo Puustinen .
 – Ämpärijuttua käytetään paljon jo vitsinä, ei se ikinä häviä minnekään.
 Timo ja Sakari Puustinen. Niko Mannonen / Yle
 Ämpärirakkaus hyvin suomalainen ilmiö
 Kovinkaan järjellisiä ja varsinkaan tieteellisiä syitä suomalaisten suhteesta ämpäriin ei toistaiseksi löydy. Vuonna 2016 YleX päätyi kiteyttämään ämpäri-ilmiön otsikolla  Suomalaiset rakastavat ämpäreitä, eikä ihme – ovathan ne ihan parasta ikinä .
 – Mielestäni ämpärirakkaus on täysin suomalainen ilmiö. Sanko on helppo joka kodin käyttötavara ja kaikilla on sille käyttöä. Se on hyvä tuote jakaa, helppo kantaa ja sitä voi käyttää kassina. Se on hyvä mainosväline ja sen verran iso, ettei sitä pakata käsilaukkuun piiloon, analysoi  Hanna Kukkonen  Orthexilta.
 Yhtä hyvin toimisi vessapaperin jako.  Timo Puustinen
 Maaliskuisessa Ilta-Sanomien kyselyssä  87 prosentilla vastanneista  oli kotonaan ämpäri. Sitä yleisempi käyttöesine kodeissa oli vain muovinen pakasterasia.
 – Monia kiinnostaa saada ilmainen ämpäri, vaikka se olisi euron tai 50 sentin arvoinen, pohtii Sakari Puustinen.
 Timo Puustinen nauraa, että varmaan yhtä hyvin toimisi vessapaperin jako. Ämpäri on myös arkinen käyttötavara.
 – Jos ämpäri on ehjä, niin sitä ei hävitä ikinä. Edelleenkin Säästöhalli Heilurin ämpäreitä on käytössä eri puolella Savoa.
 Huhtikuussa Äänekosken Tokmannin avajaisissa ollut  Martti Luopa  pohti myös suomalaisten ämpärivillitystä.
 – En tiedä onko se ahneutta vai onko se imagojuttu, että pitää jonottaa, kun saa ilmaiseksi.
 Martti Luopa muistaa lapsuudesta, että isä ja äiti tekivät simaa muoviämpäriin. Niko Mannonen / Yle
 Ämpärin värillä on väliä
 Kauppojen hyllyillä löytyy nykyisin muovisankoja monissa eri väreissä ja teollisuuden edustajien mukaan niitä saa melkein kaikissa mahdollisissa väreissä.
 – Kausivärit ovat hyvin kysyttyjä. Myydyin väri vuodesta toiseen on kuitenkin perinteinen valkoinen, muistuttaa Hanna Kukkonen Orthexilta.
 Nykyisin Tokmannin myymäläavajaisissa jaettavat yllätysämpärit ovat punaisia, mutta takavuosina niitä jaettiin muissakin väreissä.
 – Erilaisissa tempauksissa vaihdellaan edelleenkin värejä. Olemme jakaneet tai arponeet sinisiä ämpäreitä, Black Fridayn aikana mustia ja viime vuoden Pride-tapahtumassa 300 sateenkaaren väristä ämpäriä, luettelee Maarit Mikkonen.
 Ämpäreiden tuotantomäärään ilmaistempauksilla ei ole merkitystä, sillä suurin osa ämpäreistä myydään ihan normaalisti vähittäiskauppojen kautta. Ilmaiset ämpärit on varsin pieni osuus kokonaisuudessa.
 Näin valmistuu ämpäri Raaka-aine on polypropeeni eli PP Kranulaatit eli PP-rakeet sulatetaan 250-asteiseksi Kuuma massa paineella ämpärimuottiin Ämpäri jäähdytetään 60-asteiseksi Robotti asentaa kahvan ja etiketin
 Kalaverkoista valmistetut uusioämpärit ovat aina  vihreitä. Niko Mannonen / Yle
 Meriin hylätyistä kalaverkoista ämpäreitä
 Muovisankoa parjataan usein valmistusmateriaalin vuoksi, eikä sitä pidetä ympäristötietoisen ykkösvalintana. Niinpä ämpäreiden on mukauduttava aikaansa.
 Suomalaiset kierrättävät elintarvikepakkauksia  ja niistä syntyy uutta raaka-ainetta. Iso osa ämpäreistä tehdään jo kierrätysmuovista. Valkoisia ämpäreitä elintarvikekäyttöön eli esimerkiksi marjastukseen tehdään neitseellisestä muovista. Kesäkuusta alkaen elintarvikemuovista tehdyn ämpärin tunnistaa pohjaan painetusta lasi & haarukka -symbolista.
 Kierrätysmateriaalista tehdyt sangot ovat yleensä mustia tai tummanharmaita. Huhtikuussa kauppoihin tuli ensimmäinen erä tummanvihreitä  vanhoista kalaverkoista tehtyjä ämpäreitä . Käyttämällä vanhat kalaverkot hyväksi raaka-aineena ehkäistään niiden joutumista luontoon.
 Euroopan rannikoilta kerätystä muoviroskasta 17 prosenttia on vanhoja kalaverkkoja. Maailman meriin  jää kilometrikaupalla kalaverkkoja  ja isoja trooleja. Taustalla on paitsi huonosti hoidettu jätehuolto myös välinpitämättömyys.
 Verkoista valmistetun kierrätysmuovin hiilidioksidipäästöt ovat huomattavasti pienemmät kuin neitseelliseen muovin.
 Keltainen väri herättää huomiota, tietää Timo Puustinen. Niko Mannonen / Yle
 Vinkkejä ämpärin käyttöön
 Vinkkejä kysyttiin paitsi jutussa esiintyneiltä henkilöiltä, myös Äänekosken Tokmannin avajaisten kävijöiltä.
 Sakari Puustinen: Vanhat ämpärit voi käyttää jouluna ja uutena ottamalla pohjan pois. Näin saadaan kynttilälle suoja ja kynttilät palavat hyvin ulkona. Maarit Mikkonen: Kun laittaa ämpärin raparperin alkavan kasvuston päälle, tulee makeampia raparpereja. Hanna Kukkonen: Pelastusrenkaan tavoin apuvälineenä veden varaan joutuneelle ja vesijumpassa jumppavälineenä. Maarit Mikkonen: Piknik-koreina ja hauska idea on myös ämpärijono. Sellainen saatiin aikaiseksi viime kesänä Helsinki Priden Kaivopuiston juhlassa. Kerttu Holmi: Ulkosaunassa pidän siinä saunatarvikkeita ja minä kudon paljon, joten minulla on ämpärissä lankoja ja puikkoja. Timo Puustinen: Mehustamiseen ja marjan keräämiseen, sunnuntaiaamun sankona rankoille juhlijoille, karkin keräämiseen halloweenina ja vaikka virpomiskorina. Maarit Mikkonen: Kesällä ämpäri on mainio tuliainen mökkivierailuilla. Sen voi täyttää esimerkiksi kekseillä, kertakäyttöastioilla, suodatinpusseilla ja tonnikalapurkeilla. Martti Luopa: Roskaämpärinä, marjaämpärinä ja muistan kun olin pikkupoika, niin äiti ja isä teki simaa ämpäriin. Maarit Mikkonen: Ämpäri on käytännöllinen pienen koiran tai kissan punnitsemisessa. Kissa pysyy paikoillaan vain ämpärin päällä istuessaan. Kristiina Kautto: Ensimmäisenä tuli mieleen käyttää siivousämpärinä. Keijo Liimatainen: Vaikka maton pesuun kesällä, asun rannassa ja siinä on matonpesupaikat ihan vieressä.
 Yllätysämpäreistä voi löytyä mitä vaan, vaikkapa tutteja, tiskiharja ja energiapatukoita. Niko Mannonen / Yle
 Oletko jonottanut ilmaista ämpäriä? Ämpärivillityksestä voit keskustella jutun keskusteluosiossa 28.4.2019 klo 22 saakka.

Missä jono, siellä ilmaisia ämpäreitä! Tämä mies ja pari muuta olivat ensimmäisten joukossa vauhdittamassa ämpärivillitystä Suomessa


Summary: Vihreiden puoluevaltuuskunnan ja eduskuntaryhmän yhteinen kokous käsittelee iltapäivällä hallitustunnustelija Antti Rinteen (sd.) kysymyksiä.

Vihreiden puheenjohtaja  Pekka Haavisto  toppuuttelee hallitustunnustelija  Antti Rinteen  (sd.) intoa tukea Kemiin kaavailtua metsäteollisuuden jätti-investointia.
 Metsäteollisuuden tehdassuunnittelmat pitäisi sovittaa yhteen metsien järkevän käytön kanssa, Haavisto totesi vihreiden puoluevaltuuskunnan kokouksessa sunnuntaina.
 – Rinteen lupaukset eivät ole meidän lupauksiamme. Nyt täytyy olla malttia kaikissa näissä järjestelyissä ja vaiheissa, hän sanoi tiedostustilaisuudessa.
 – Ymmärrämme kaikkien investointihankkeiden osalta hyvät työpaikkauutiset. Tottakai Kemi ja Länsi-Lapin alue tarvitsevat kipeästi työpaikkoja. Se on yksi asia ja toinen asia on, että investointien täytyy olla kestävällä pohjalla myös ilmaston ja ympäristön näkökulmasta.
 SDP:n puheenjohtaja Rinne totesi lauantaina Ylen Ykkösaamussa , että SDP olisi valmis tukemaan Metsä Groupin Kemiin suunnitteleman jättitehtaan toimintaa sillä, että tehtaan tarvitsemia vesi- ja tieväyliä parannetaan valtion rahoilla.
 Haavisto: Emme peräänny ilmastonmuutoksen pysäyttämisessä
 Vihreiden puoluevaltuuskunta on sunnuntaina koolla Helsingissä. Aamulla kokouksessa riemuittiin  puolueen historian parhaasta eduskuntavaalituloksesta . Puoluejohtaja Haaviston mukaan vihreät on valmis hallitukseen lunastamaan äänestäjille antamansa lupaukset.
 Valtuuskunnan kokouksen avauspuheessaan Haavisto iloitsi siitä, että ilmastonmuutos on hallitustunnustelija Rinteen  kysymyslistan  kärjessä. Haavisto lupasi, että vihreät puolustaa omia kantojaan mahdollisissa hallitusneuvotteluissa.
 – Vaikka neuvotteluissa joutuu aina tekemään myös kompromisseja, me vihreät emme näe ilmastonmuutoksen pysäyttämistä asiana, josta voisi perääntyä. Elämän jatkuminen maapallolla, hyvinvointimme, taloutemme on kokonaan riippuvainen ympäristöstämme. Tästä asiasta emme tingi, Haavisto linjasi.

Pekka Haavisto hillitsee tukilupauksia Kemin tehdasinvestoinnille: Rinteen lupaukset eivät ole vihreiden lupauksia


RKP:n puheenjohtaja  Anna-Maja Henriksson  hakee jatkoa puheenjohtajakaudelleen.
 Henriksson ilmoitti asiasta sunnuntaina RKP:n puoluevaltuuston kokouksessa Helsingissä. Henriksson on toiminut puolueen puheenjohtajana vuodesta 2016 lähtien.
 – On ollut kunnia ja ilo johtaa puoluetta näinä kolmena vuotena ja olen erittäin motivoitunut jatkamaan tässä tehtävässä, Henriksson sanoi kokousväelle.
 Hän lisäsi, että suuri henkilökohtainen äänimäärä eduskuntavaaleissa (14 545 ääntä) motivoi ja velvoittaa jatkamaan puheenjohtajana.
 RKP valitsee puheenjohtajansa puoluekokouksessa Vaasassa kesäkuussa alussa. Puolue valitsee puheenjohtajansa aina vuodeksi kerrallaan.
 RKP:n kannatus tippui 0,3 prosenttiyksikköä kaksi viikkoa sitten järjestetyissä eduskuntavaaleissa. Puolueen paikkamäärä pysyi silti ennallaan 10:ssä.

RKP:n puheenjohtaja Anna-Maja Henriksson hakee jatkokaudelle


Summary: Lahjoituksia hallinnoiva kirkollinen säätiö lupaa, että vähäosaisia ei unohdeta päätettäessä kirkon restauroimiseen lahjoitettujen miljoonien käytöstä.

Christophe Rousselot 'n työhuoneen ikkunasta avautuu komea näkymä tien toisella puolella sijaitsevaan Notre Damen katedraaliin.
 Viime maanantai-iltana näkymästä katosi katto ja kirkkoon 1800-luvulla lisätty puinen torni, kun valtava tulipalo oli tuhota katedraalin kokonaan. Toimisto evakuoitiin palon leviämisvaaran ja savun takia.
 Sen jälkeen, katedraalin palopesäkkeiden vielä savutessa, Rousselot'n toimistoon iski rahan hyökyaalto.
 – Ranskassa on tiukka erottelu kirkon ja valtion välillä. Normaalisti kirkkojen remontointiin on vaikea löytää rahaa. Yhtäkkiä tapahtui uskomaton katastrofi, ja se, mikä vaikutti mahdottomalta, muuttuikin mahdolliseksi. Se on mysteeri, sanoo Rousselot, joka johtaa Pariisin hiippakunnan yhteydessä toimivaa Notre Dame -säätiötä.
 Ensimmäisen kymmenen päivän aikana säätiölle oli lahjoitettu yli 200 miljoonaa euroa katedraalin korjaamiseen. Kaksi kolmasosaa summasta on peräisin 4–5 isolta yritykseltä ja varakkaalta perheeltä, loput kymmeniltä tuhansilta pienlahjoittajiilta.
 Notre Dame -säätiö on vain yksi lahjoituksia keräävistä tahoista. Yhteensä projektiin on annettu tai luvattu yli 800 miljoonaa euroa ennen kuin kellään on tietoa siitä, kuinka paljon kirkon remontti maksaa.
 Suurin huomio on kiinnittynyt Ranskan rikkaimpiin kuuluvien miesten miljoonalahjoituksiin. Luksustuoteyritys LVMH:n suuromistaja  Bernard Arnault  ilmoitti lahjoittavansa 200 miljoonaa euroa yhdessä yhtiönsä kanssa.  François-Henri Pinault , joka on vaurastunut samalla alalla toimivalla Kering-yhtiöllä, lupasi sata miljoonaa.
 Notre Damen katedraali oli viranomaisten mukaan hyvin lähellä palaa kokonaan. Ian Langsdon / EPA
 "En tiedä saavatko he paikan taivaasta"
 Uutiset herättivät kysymyksiä miljardöörien motiiveista. Molemmat ilmoittivat pian, että he eivät aio hyödyntää verohelpotuksia, joihin jättilahjoitukset antaisivat mahdollisuuden.
 Keskustelu hiipui, mutta kysymys jäi ilmaan.
 – En tiedä saavatko he paikan taivaasta. Luoja päättää siitä. Mutta meiltä he saavat ainakin oikeuden pysyä ajan tasalla korjaustöiden etenemisestä, Christophe Rousselot vastaa kysymykseen siitä, mitä hyväntekijät saavat säätiöltä vastineeksi.
 Yhteiskunnan vasemmalla laidalla suurlahjoituksiin suhtaudutaan epäluuloisesti. Tutkimuslaitos Odoxan kyselyssä valtaosa laitavasemmiston France insoumise -puolueen kannattajista piti miljoonalahjoituksia huonona asiana, vaikka koko kansasta kolme neljäsosaa kannatti niitä.
 Kritiikkiä on tullut myös tahoilta, joilla on rahasta pulaa. Kuten asunnottomilta.
 – Vuorokaudessa löytyi liki miljardi euroa Notre Damen kattoon, mutta rahaa ei riitä katon tarjoamiseen kodittomille, joita on maassamme yhä enemmän, sanoo pitkäaikainen vasemmistoaktiivi  Jean-Baptiste Eyraud , joka edustaa Oikeus asuntoon -järjestöä.
 – Olen sitä mieltä, että ihmisistä pitää pitää huolta ennen kuin vanhoista kivistä, hän jatkaa.
 Jean-Baptiste Eyraud työskentelee asunnottomien asiaa ajavassa Oikeus asuntoon -järjestössä. Juha Nurminen / Yle
 65-vuotias Eyraud on syntyperäinen pariisilainen ja sanoo järkyttyneensä itsekin palosta. Hän korostaa, ettei vastusta kirkon korjaamista sinänsä. Eyraud kuitenkin epäilee Arnault'n ja Pinault'n kaltaisten suurlahjoittajien motiiveja.
 – Näillä miljardööreillä on paljon investointeja Pariisin luksusliikkeissä ja matkailussa. He ovat antaneet rahaa restaurointiin edistääkseen omia etujaan, Eyraud sanoo.
 Hänen logiikkansa on se, että matkailun jatkuminen häiriöttä on suurlahjoittajien etu. Siksi he haluavat kirkon kuntoon mahdollisimman nopeasti. Asunnottomien edusmiestä ärsyttää sekin, että Arnault'n ja Pinault'n liiketoimet hankaloittavat vähäosaisten tilannetta Pariisissa: Matkailun kasvu nostaa vuokria, ja asuntoihin on entistä vaikeampi päästä kiinni.
 Kodittomuus kasvussa
 Samaan aikaan Ranskan hallitus on Eyraud'n mukaan vähentänyt rahoitusta järjestöiltä, jotka majoittavat kodittomia. Hätämajoituspaikkoja on kyllä tarjolla, mutta asukkaat palautetaan kaduille heti kun ilmat paranevat.
 Pariisin alueella oli vuonna 2013 tehdyn laskennan mukaan noin 40 000 – 50 000 asunnotonta, mutta Eyraud'n mukaan kodittomien määrä on sen jälkeen kasvanut.
 Kirkon tehtävä on perinteisesti ollut Ranskassa pitää osattomien puolta. Nykyisen Notre Damen katedraalin viereiselle tontille rakennettiin jo keskiajalla Hôtel-Dieu, Jumalan hotelli, josta vähäosaiset saivat sekä sairaanhoitoa että ruokaa ja suojaa.
 Rakennuksessa toimii yhä valtion pyörittämä sairaala. Pariisin hiippakunta haluaa palauttaa rakennusta kohti sen alkuperäistä käyttötarkoitusta.
 – Haluamme varmistaa, että sillä on sosiaalinen ulottuvuus. Vahvistamme uudelleen hyväntekeväisyystyön merkitystä, jota kirkko on tehnyt aina, Notre Dame -säätiön Christophe Rousselot sanoo.
 Jääkö rahaa yli?
 Tähän tarkoitukseen voidaan käyttää myös kirkkopalon seurauksena säätiöön virtaavia miljoonia. Lisäksi rahaa voi riittää säätiön tukemille järjestöille, jotka tekevät käytännön työtä vaikeisiin tilanteisiin joutuneiden auttamiseksi.
 Rousselot aikoo käynnistää neuvottelut tästä suurlahjoittajien kanssa lähiviikkoina. Notre Damen paloon saakka kirkkojen kunnostaminen oli vain pieni osa säätiön toimintaa.
 Työntekijät vahvistivat Notre Damen katedraalin rakenteita ja suojasivat rakennusta pressuilla loppuviikosta. Juha Nurminen / Yle
 Nyt tärkein ja kiireisin tehtävä on kuitenkin rakentaa uusi katto katedraalille. Urakan hintahaarukka on hyvin laaja. Asiantuntijat ovat alustavasti arvioineet, että rahaa tarvitaan ainakin 300–600 miljoonaa euroa, mutta muuttujia on paljon. Rousselot'n mukaan on varhaista sanoa, jääkö rahaa yli.
 – Kukaan ei vielä tiedä, kuinka paljon rahaa remontti vaatii. Tehdäänkö kirkosta identtinen entiseen verrattuna, millainen torni siihen rakennetaan? Kukaan ei tiedä, Rousselot sanoo.
 Ranskan hallitus aikoo järjestää kirkon uuden tornin rakentamisesta kansainvälisen arkkitehtikilpailun. Pääministeri  Edouard Philippe  on sanonut, että uuden tornin olisi vastattava "aikamme tekniikkaa ja haasteita".
 Rousselot'n mukaan hieman yli puolet Notre Dame -säätiön lahjoittajista toivoo, että katedraali restauroitaisiin piirulleen entiselleen. Vanhaa tornia päivittäin toimistonsa ikkunasta katsellut johtaja itse ei tosin kuulu tähän enemmistöön.
 – En ole koskaan pitänyt tornia kovin kauniina. Se vastasi 1800-luvun ajan uusgoottilaista tyyliä, mutta se oli toteutettu huonosti. En aio itkeä jos tornia ei rakenneta identtiseksi, Rousselot sanoo.
 Lue lisää:
 Poliisi otti yli sata keltaliiviä kiinni Pariisissa – Notre Damen saamat miljoonalahjoitukset kertovat protestojien mukaan Ranskan eriarvoisuudesta
 Notre Damen tornista järjestetään kansainvälinen arkkitehtuurikilpailu
 Notre Damen täydellinen tuhoutuminen oli todella lähellä

Notre Damen miljardikeräys herättää kysymyksiä oikeudenmukaisuudesta: "Ihmisistä pidettävä huolta ennen kuin vanhoista kivistä"


Summary: Oppositiota on kielletty osallistumasta vaaleihin. Benin on aiemmin tunnettu melko vakaana demokratiana.

Beninissä äänestäminen parlamenttivaaleissa on alkanut jännittyneissä tunnelmissa.
 Länsiafrikkalaisen pikkuvaltion vaaleissa on mukana vain kaksi puoluetta, jotka ovat molemmat liittoutuneet presidentti  Patrice Talonin  kanssa.
 Oppositio suljettiin vaalien ulkopuolelle tiukentuneiden vaalilakien perusteella. Oppositiopuolueet eivät pystyneet toimittamaan kaikkia vaadittavia asiakirjoja vaalikomissiolle ajoissa.
 Arvostelijoiden mukaan uudet lait ovat liian tiukkoja ja byrokraattisia.
 Ihmisiä on kielletty osoittamasta mieltään, ja turvallisuusjoukot ovat pysäyttäneet mielenosoituksia voimankäytöllä.
 Ranskan yleisradion RFI:n mukaan  Beninin suurimman kaupungin Cotonoun ja pääkaupungin Porto-Novon kaduilla on nähty panssarivaunuja.
 Beninin vaaleissa on mukana vain kaksi puoluetta, jotka ovat molemmat liittoutuneet presidentti Patrice Talonin kanssa. Etienne Laurent / EPA
 Huolestuttavaa kehitystä
 Ennen vuotta 1991 Beninissä oli useita vallankaappauksia, sotilashallinto ja marxistis-leninistinen hallinto.
 1990-luvun alussa maahan luotiin monipuoluejärjestelmä, ja viime vuosikymmeninä Beniniä on pidetty Länsi-Afrikassa jopa demokratian mallivaltiona Senegalin ja Ghanan ohella.
 Viime päivien kehitys onkin ollut huolestuttavaa.
 – Poliittisten aktivistien ja toimittajien mielivaltaiset pidätykset ja rauhanomaisten mielenosoitusten tukahduttaminen ovat yltäneet hälyttävälle tasolle, Amnesty International -ihmisoikeusjärjestön tutkija  François Patuel  sanoi ennen vaaleja.
 – Meillä on aina ollut demokratian kehdon leima. Mutta katsokaa, mitä nyt tapahtuu, sanoi puolestaan kansalaisjärjestöjen edustaja  Fatoumatou Batoko-Zossou .

Länsiafrikkalaisessa Beninissä käydään vaalit jännittyneissä tunnelmissa – kaduilla nähty panssarivaunuja


Norjalaiset kalastajat kohtasivat hämmentävän näyn aiemmin tällä viikolla, kun heidän alustaan kohti ui maitovalas tiukoissa valjaissa.
 Valjaiden sisäpuolella on teksti "Equipment of St. Petersburg" – varuste Pietarista, kertoo  norjalaislehti Verdens Gang .
 Asiasta uutisoi ensimmäisenä  Norjan yleisradio NRK .
 NRK:n jutussa kalastaja  Joar Hesten  sanoo, että valas vaikutti kesyltä ja vaikutti tulleen etsimään apua.
 NRK:lle puhunut tutkija  Martin Biuw  arvelee, että valas voi olla karannut Venäjän laivastolta. VG:n haastattelema Norjan arktisen yliopiston professori  Audun Rikardsen  sanoo olleensa yhteydessä venäläisiin tutkijoihin, jotka epäilevät samaa.
 Valaalle kävi sikäli onnekkaasti, että kalastusviraston henkilökunta ja paikallinen kalastaja onnistuivat vapauttamaan valaan valjaista.
 NRK:n haastatteleman biologin mukaan Venäjällä kasvatetaan maitovalaita vankeudessa, ja joitain niistä on karannut luontoon.
 Esimerkiksi huhtikuun alussa  uutisoitiin tapauksesta , jossa Vladivostokin alueella toimiva yritys määrättiin vapauttamaan vankeudessa pitämiään maito- ja miekkavalaita.
 NRK:n haastattelemien asiantuntijoiden mukaan valjaita on voitu käyttää siihen, että valaaseen on kiinnitetty kamera tai jokin muu laite.

Valjaissa uiskennellut maitovalas hämmentää Pohjois-Norjassa – tutkija NRK:lle: "Karannut todennäköisesti Venäjän laivastolta"


Summary: Lastenkirjailija ja kuvittaja Richard Scarry oli hauska mies. Minne vain hän katsoikin, hän näki hassuja asioita.

Elokuva, kirjallisuus ja audiovisuaalinen media

Yhdysvaltalaiselle  Richard Scarrylle  ihmiset olivat karhuja, krokotiilejä, possuja ja virtahepoja. Niitä hänen mielestään ihmiset kadulla muistuttivat.
 Värikkäissä, pikkutarkkoja yksityiskohtia vilisevissä kertomuksissa matkataan banaani- ja kynäautolla, törmäillään, rakennetaan taloja ja seikkaillaan avaruudessa.
 Tutuksi tulevat Banaani-Toope, Hilda Hippo, Luru Lude, Kissalat ja Possulat.
 Löydätkö kuvasta Mato Matalan? Lapset ihastuivat kirjojen taitavaan ja iloiseen hahmoon, josta oli aluksi tehty vain nimetön sivuhenkilö.  Mårten Lampén / Yle
 Kaikista rakkain on kuitenkin jo vuosikymmeniä ollut pomppiva, hattupäinen Mato Matala. Lapset ovat etsineet häntä Richard Scarryn lastenkirjojen kuvista jo sukupolvien ajan.
 – Mato Matala on Touhulan asukas, joka syntyi sattumalta. Lapset tykkäävät madosta, koska hän näyttää niin hassulta, on positiivinen, onnellinen ja viisas. Hän osaa hyppiä ja lentää ja voi tehdä mitä vaan, kertoo Richard Scarryn poika  Huck Scarry .
 Oikeasti hänellä on sama nimi kuin isällään, mutta kaikki kutsuvat häntä lempinimellä Huck. Isän mielestä vastasyntynyt poikalapsi oli kuin ilmetty Huckleberry Finn kirjailija  Mark Twainin  kirjassa.
 Richard Scarryn lempiväri oli punainen. Kuvien värittäminen aloitettiin aina punaisella kynällä. Mårten Lampén / Yle
 Poika sai jo pienenä auttaa isää kuvien värittämisessä.
 – Aloitimme värittämisen aina punaisella värillä. Kerran kysyin, että miksi? Hän vastasi, että "yksinkertaisesti minä vain pidän punaisesta", Huck sanoo ja nauraa punaisia paloautoja viliseviä kuvia.
 Kun Richard Scarry kuoli vuonna 1994, Huck päätti jatkaa isänsä työtä.
 Hän haluaa "pitää isänsä tarinat hengissä" ja tehdä uusia kirjoja.
 "Kun isältä kysyttiin ikää, hän nosti yhden käden sormet pystyyn ja vastasi: Viisi vuotta!"  Huck Scarry
 Helsinkiläisen päiväkoti Marian lapset pääsivät vierailulle Tammen kirjankustantamoon ja saivat piirtää yhdessä Huck Scarryn kanssa. Mårten Lampén / Yle
 Richard Scarry teki yli 300 teosta. Pelkästään Suomessa niitä on myyty 2,2 miljoonaa kappaletta.
 Kirjojen suosioon löytyy monta syytä. Lempeät tarinat ovat kestäneet aikaa.
 – Isälläni oli värisilmää ja sommittelutaitoa. Todellinen suosion salaisuus on kuitenkin se, että hän tykkäsi tehdä sitä mitä teki. Hänellä oli itselläänkin hauskaa piirtäessään.
 "Tavaroita menee rikki. Semmoista sattuu! Nauretaan vain ja jatketaan hommia."   Huck Scarry
 Huumorin avulla opitaan aakkosia ja numeroita. Samalla muistutetaan suvaitsevaisuudesta ja hyvistä käytöstavoista.
 – Kirjoissa kaikki ovat yhdessä. Kenellekään ei ole ongelma, onko joku iso tai pieni, vihreä tai oranssi.
 – Niissä kerrotaan yhteiskunnasta, jossa ihmiset ovat kilttejä, kunniottavat toisiaan ja ovat avuliaita.
 Kesäkuussa Richard Scarryn syntymästä tulee sata vuotta.
 Siksi nykyisin Sveitsissä asuva Huck Scarry on tällä viikolla ollut Tammen vieraana Suomessa. Kirjankustantamo on juhlavuoden kunniaksi julkaissut kokoelman  Mato Matalan onnenpäivät - Richard Scarryn suurimmat suosikit .
 Kirjassa Huck kertoo lapsirakkaasta isästään.
 Hän toivoo, että kaikilla lapsilla olisi isän tavoin mahdollisuus säilyttää sisimmässään uteliaisuus, ilo ja lapsenomaisuus vielä aikuisenakin.
 – Isä näki hauskaa sellaisessakin, missä muut eivät nähneet mitään.
 Huck Scarry kiertää tänä vuonna kertomassa kirjoista lapsille. Sitten hän aikoo tehdä niitä lisää.

Mato Matalasta tuli suosikki, jota etsitään yhä – "Richard Scarry näki hauskuutta sellaisessakin, missä muut eivät nähneet mitään"


Summary: "Ehkä me kuolemme, koska emme saa apua. Olemme mustia ja köyhiä, meillä ei ole mitään", huolestunut asukas pohtii.

Pohjoisessa Mosambikissa, Nacaten kylässä  Assan Madal  ja hänen vaimonsa  Maria Mendosa  tutkivat myrskystä selvinnyttä omaisuuttaan: läpimärät patjat, aaltopeltiä, pari puutuolia ja kaksi kanaa.
 Suurinpiirtein tämän perhe sai pelastettua puusta ja savesta rakennetusta talostaan.
 Hirmumyrsky Kenneth iski Mosambikiin  torstaina illalla .
 – Olimme sisällä, kun katto alkoi irrota. Sitten koko talo romahti, koska se oli savesta, Madal kertaa uutistoimisto AFP:lle.
 – Nyt nukumme palmujen alla. Minulla ei ole työtä, ja meillä on viisi lasta...peltotilkullani kaikki on mennyttä, vain vähän kassavaa selviytyi.
 "Ehkä me kuolemme, koska emme saa apua"
 Ennen myrskyä Nacate oli siisti pieni kylä. Siellä oli koulu, kännykkämasto, kauppa ja teehuone. Koulu ja masto selvisivät.
 Teehuone tuhoutui, eikä omistaja aio rakentaa sitä uudelleen.
 Kaupasta lähti katto, mutta sen omistaja ei aio antaa periksi. Omistaja  Jamal Amisse  on korjannut vaurioita kellon ympäri.
 – Tässä kylässä on tuhoutunut 300 taloa, kaikki, Amisse kertoo AFP:lle. Vieressä teinipojat pelaavat jalkapalloa.
 – Täällä ei ole mitään tekemistä. Ehkä me kuolemme, koska emme saa apua. Olemme mustia ja köyhiä, meillä ei ole mitään.
 Yle Uutisgrafiikka
 Vettä voi tulla 250 millimetriä parissa päivässä
 Hirmumyrskyn rantautumisesta on jo kolme päivää, mutta pahoja tuhoja saattaa olla vielä edessä. Sunnuntaina hirmumyrsky Kennethin tuomien rankkasateiden kerrottiin nostattaneen vakavia tulvia Mosambikissa.
 Uutistoimisto AP:n mukaan vedet ulottuvat paikoin vyötärön korkeudelle. Tulvavesien uhan alla elää lähes 700 000 ihmistä.
 Kenneth on jo toinen hirmumyrsky, joka on iskenyt Mosambikiin noin 1,5 kuukauden sisällä. Edellinen, Idai-niminen hirmumyrsky tuhosi pahoin esimerkiksi etelämpänä rannikolla sijaitsevaa Beiran kaupunkia. Kenneth iski nyt toisaalle, Mosambikin koillisosiin.
 YK arvioi, että vettä voi nyt tulla jopa kaksi kertaa enemmän kuin Idain aikaan. Seuraavina päivinä sadetta voi kertyä jopa 250 millimetriä. Määrä on noin neljäsosa alueen normaalista kokonaissademäärästä.
 Asukkaita tulvien tuhoamalla tiellä Pembassa 28. huhtikuuta. AFP Stringer
 "Auttakaa, menetämme kaiken"
 Noin 200 000 asukkaan Pembassa satoi sunnuntaina rankasti.
 – Auttakaa, menetämme kaiken, alueen suurimman kaupungin Pemban asukkaat huusivat ohiajaville autoille.
 Uutistoimisto AP kuvailee, kuinka naiset ja lapset yrittivät lappaa vesiä ämpäreillä ja kipoilla, mutta turhaan. Tulvavedet ulottuivat silti talojen oville.
 Hirmumyrsky Kennethin tuomat rankkasateet aiheuttivat pahoja tulvia 28. huhtikuuta Pembassa.  Luis Fernando Godhino / UNHCR / AFP
 Jotkut Pemban asukkaat yrittivät kasata renkaita ja hiekkasäkkejä tulvaesteiksi, ja lapset hyppäsivät jumiin jääneeseen bussiin sadetta pakoon.
 Ihmiset pakenivat tulvavesiä omaisuus muovikasseissa.
 – Jatkamme matkaamme, kunnes pääsemme turvalliseen paikkaan, sanoi eräs mies AP:lle.
 Toinen kommentoi, ettei ole koskaan nähnyt vastaavia sateita.
 Elannon hankkiminen yhä hankalampaa
 Hirmumyrsky Kenneth tappoi viranomaisten mukaan Mosambikissa ainakin viisi ihmistä. Tietoa kertyy kuitenkin hitaasti, eikä AP:n mukaan sunnuntaina ole toistaiseksi kuultu uutta tietoa pahimmin kärsineistä alueista.
 Lauantaina otetuissa ilmakuvissa näkyy, että Cabo Delgadon maakunnassa useiden rantakylien talot ovat maan tasalla. Noin 3 500 talon on laskettu tuhoutuneen kokonaan tai osoittain.
 Lisäksi myrsky on tuhonnut esimerkiksi kalastusaluksia, mikä hankaloittaa entisestään elannon hankkimista köyhässä, nyt jo kahden tuoreen myrskyn moukaroimassa maassa.
 Fumbunin kaupunki 27. huhtikuuta Kenneth-hirmumyskyn jälkeen. Ibrahim Youssouf / AFP
 Ensimmäinen kerta, kun kaksi iskee lyhyen ajan sisällä
 Sykloni Idai surmasi kuusi viikkoa aiemmin yli 600 ihmistä Mosambikissa. Uhreista suuri osa tuli tulvista, ei varsinaisesta myrskystä.
 Jo Idai nostatti tulvia, joiden  kuvattiin synnyttäneen sisämaameriä . Myrskyn arvioitiin olleen eteläisen pallonpuoliskon pahin sään aiheuttama katastrofi.
 Kyseessä on ensimmäinen kerta, kun Mosambikiin on iskenyt kaksi suurta hirmumyrskyä saman kauden aikana.
 Lue myös:
 Amina oli päiviä veden saartamana Mosambikissa, kunnes kalastaja vei perheen turvaan – Pelastaja: “Emme ole vieläkään tajunneet katastrofin laajuutta”
 HRW: Hirmumyrskyn ruhjomassa Mosambikissa on kiristetty seksiä vastineeksi ruoka-avusta

Tulvavedet nousevat taas hirmumyrskyn runtelemassa Mosambikissa – "Me nukumme nyt palmujen alla"


Summary: Metsien hiilinieluihin aiheutuvaa lovea olisi vaikea paikata muilla ilmastotoimilla, sanoo tutkija Sampo Soimakallio.

Metsä Groupin kaavailemat  jätti-investoinnit  heikentäisivät selvästi Suomen metsien kykyä sitoa ilmastoa lämmittävää hiilidioksidia.
 Näin sanoo metsien ilmastovaikutuksiin perehtynyt ryhmäpäällikkö  Sampo Soimakallio  Suomen ympäristökeskuksesta (Syke).
 Soimakallio perustaa arvionsa Luonnonvarakeskuksen (Luke) käyttämään Mela-malliin, jolla laaditaan viralliset arviot Suomen metsien hiilinieluista.
 – Se olisi merkittävä muutos. Puhutaan nielun pienentymisestä noin kolmanneksella nykyiseen verrattuna, hän sanoo.
 Tätä nykyä Suomen metsät sitovat ilmakehästä hiilidioksidia noin 27 miljoonaa tonnia vuodessa. Määrä vastaa puolta Suomen kokonaispäästöistä.
 Metsähakkuiden kiihtymisen myötä hiilinielu pienentyisi Mela-mallin arvion mukaan lähes kymmenellä miljoonalla tonnilla, Soimakallio kertoo.
 Vaikutus ulottuisi tämänsuuruisena vähintään vuosisadan puoliväliin saakka.
 Investointien jälkeenkin Suomen metsät poistaisivat edelleen ilmakehästä hiilidioksidia.
 Metsien hiilivaraston kasvu kuitenkin hidastuisi selvästi, mikä on vastoin ilmastotavoitteita.
 Puun käyttöön tuntuva lisäys
 Metsä Group arvioi, että Kemin jättimäinen biotuotetehdas ja Rauman uusi saha lisäisivät puunkäyttöä kuusi miljoonaa kuutiota.
 Metsäkonserni kertoi perjantaisessa  tiedotteessaan , että puu on tarkoitus hankkia pääosin Suomesta.
 Jos kaikki hankittaisiin Suomesta, hakkuut nousisivat nykyisestä 76 miljoonasta kuutiosta 82 miljoonaan kuutioon.
 Hallitustunnustelija, SDP:n puheenjohtaja  Antti Rinne , arvioi lauantaina TV1:n  Ykkösaamussa , että hakkuiden kasvattaminen voidaan toteuttaa ilmaston ja luonnon monimuotoisuuden kannalta kestävästi.
 Rinne painotti, että Suomen pitäisi kuitenkin varautua siihen, että hiiltä sidotaan vastineeksi aiempaa enemmän esimerkiksi maaperään.
 Soimakallion mukaan hiilensidontaa maaperään ollaan vasta tutkimassa ja siihen liittyy paljon epävarmuutta.
 – Suhteessa kymmenen miljoonan tonnin loveen hiilinielussa, on tosi vaikea nähdä, että maaperän hiilensidonnalla pystyttäisiin kuittaamaan tätä, Soimakallio sanoo.
 Metsä Group painottaa itse, että Rauman sahan myötä hiiltä sitoutuu aiempaa enemmän pitkäkestoisesti puutavaran kautta esimerkiksi rakennuksiin. Yhtiön mukaan sitoutuva määrä vastaa 0,7:ää miljoonaa tonnia hiilidioksidia.
 Soimakallio huomauttaa, että määrä ei riitä korvaamaan metsien hiilinieluihin syntyvää aukkoa.
 Suomi voi ajautua ongelmiin EU:ssa
 Soimakallio on ollut mukana EU:n komission asettamassa työryhmässä, joka arvioi nk. Lulucf-asetuksen mukaisesti jäsenmaiden metsänielujen vertailutasoesityksiä.
 Asetuksella EU-maat sopivat, miten hiilinielut ja metsien käytöstä aiheutuvat päästöt otetaan huomioon EU:n ilmastovelvoitteissa.
 Soimakallion mukaan riskinä on, että hakkuiden kasvun myötä Suomen metsät voivat päätyä tulevaisuudessa laskennallisesti päästölähteeksi.
 Tällöin Suomi joutuisi pahimmillaan etsimään lisää päästövähennyksiä niin kutsutulta taakanjakosektorilta, eli esimerkiksi liikenteestä tai talojen erillislämmityksestä tai ostamaan nieluyksiköitä muista EU-maista.
 Asetukseen sisältyy joustoja, mutta niihin liittyy epävarmuuksia.
 EU:n komission on määrä päättää ensi vuonna jäsenmaille metsien hiilinielun vertailutasot vuosille 2021–2025. Komissio edellyttää jäsenmailta korjauksia vertailutasoesityksiin asiantuntijaryhmän arvioiden perusteella.
 Suomen EU:lle toimittama ehdotus  ei kelvannut  sellaisenaan ehdotuksia arvioineelle työryhmälle.
 Maa- ja metsätalousministeriön mukaan vaaditut muutokset eivät kuitenkaan vaaranna Suomen metsäpolitiikkaa.
 Lue myös:
 Antti Rinne Ykkösaamussa: Suomen metsät kestävät Kemin jättimäisen selluhankkeen, valtio voisi myös tukea infran rakentamista
 Nyt se ratkesi – Metsä Group rakentaa Kemiin 1,5 miljardin euron biotuotetehtaan
 Suomen laskelmat metsien hiilinieluista eivät kelpaa sellaisenaan EU-työryhmälle

Metsä Groupin miljardi-investoinnit kiihdyttäisivät hakkuita –
Tutkija: Suomen metsien kyky sitoa hiilidioksidia heikkenisi vuosikymmeniksi


Summary: Viime vuonna elintarvikkeita vedettiin markkinoilta ennätysmäärä Suomessa.

Elintarvikkeiden, juomien ja tupakan vähittäiskauppa

Perjantaina  Satu Hokkanen  osti Lempäälän Lidlistä paistopisteeltä pussillisen luomukaurasydämiä. Kun hän seuraavana päivänä nautti kyseistä leipää, suussa tuntui pahalta.
 Ilmeisesti muovinen, kova ja terävä pala oli eksynyt leivän sisälle, pelästyttäen Sadun pahanpäiväisesti.
 – Pala rasahti ikävästi hampaaseen. Onneksi ei kuitenkaan terävä pinta edellä, Satu kertaa tapahtunutta.
 Hän kertoo, ettei vielä ole huomannut hampaan vaurioituneen. Reklamaation Lidlin suuntaan hän kertoo kuitenkin jo tehneensä.
 Kyseessä ei ole suinkaan ensimmäinen kerta Sadulle, kun ruoan seassa on jotain sinne kuulumatonta.
 – Joskus pakastevihannespussista löytyi lasia. Tästä on kuitenkin jo aikaa ja kyseessä oli eri kauppa.
 Satu Hokkanen löysi muovinpalan syödessään Lidlin paistopisteen leipää. Olli Riihitupa
 Lidl: Vierasesinelöydökset harvinaisia
 Lidlin viestintäpäällikkö  Pilvi-Sisko Riikonen  kertoo, että elitarvikkeisiin voi satunnaisesti päätyä sinne kuulumattomia vierasesineitä.
 Hänen mukaansa raaka-aineet tarkastetaan ja puhdistetaan useaan otteeseen valmistusprosessin aikana, mutta tiukasta laadunvalvonnasta huolimatta kaikkia vierasesineitä ei valitettavasti aina havaita.
 – Vierasesinelöydökset ovat kuitenkin harvinaisia ja lähes poikkeuksetta yksittäiseen tuotteeseen tai tuote-erään rajoittuvia.
 Riikonen ohjaa asiakkaita ottamaan kyseisissä tapauksissa yhteyttä asiakaspalveluun sekä palauttamaan viallisen tuotteen myymälään, josta se on ostettu.
 Lisäksi hän kertoo, että tapauksen selvittelyssä on aina avuksi, jos asiakas pystyy toimittamaan meille mahdollisimman tarkat tiedot tuotteesta, ostopaikasta ja ostoksen ajankohdasta.
 – Suhtaudumme tuotteidemme laatua koskeviin palautteisiin aina vakavasti, ja meille on tärkeää saada tietää niistä, jotta voimme korjata mahdolliset puutteet.
 Lisäksi Riikonen täsmentää, että paistopisteiden tuotteet tulevat kauppaan valmiina ja ne paistetaan myymälässä. Esimerkiksi Sadun ostaman luomukaurasydämen valmistaa suomalainen Primula.
 Kun löydät ruoasta sinne kuulumattoman esineen, toimi näin
 Ruokavirasto ohjaa kuluttajaa ottamaan yhteyttä pikimmiten siihen myymälään, josta tuote on ostettu, kun elintarvikkeesta löytyy vieraita esineitä.
 Lisäksi kuluttajan tulee palauttaa myymälään kyseinen tuote tai pakkaus sekä siitä löytynyt esine, kertoo Ruokaviraston ylitarkastaja  Carmela Hellsten .
 – Asiasta voi ilmoittaa myös oman kunnan elintarvikevalvontaviranomaiselle.
 Ruokavirasto  kertoi  aiemmin keväällä, että elintarvikkeita vedettiin markkinoilta ennätysmäärä viime vuonna Suomessa.
 Ilmi tuli poikkeuksellisen paljon tapauksia, joissa elintarvikkeeseen oli päätynyt muovin, metallin tai lasin kappaleita. Nämä olivat yleensä peräisin rikkoutuneesta tuotantokoneesta.
 Osassa takaisinvetotapauksista Ruokavirasto tekee tiedotteita  sivuilleen .
 Lue lisää:
 Pienistä lasinsiruista ei ole suurta vaaraa

Satu Hokkanen osti kauraleivän Lidlin paistopisteeltä – sisältä löytyi kova ja terävä muovinpala: "Pala rasahti ikävästi hampaaseen"


Summary: Yhdenvertaisuudesta 3/3: Transaktivisti Panda Eriksson ajaa Trasek-yhdistyksessä translain kokonaisuudistusta.

Kuka? Panda Eriksson, Trasek ry:n varapuheenjohtaja ja transaktivisti. Syntynyt maaliskuussa 1991 Kemiönsaarella. Ammatiltaan kulttuurituottaja. Opiskelee sukupuolentutkimuksen maisteriohjelmassa Åbo Akademissa ja luennoi Åbo Akademin avoimessa yliopistossa sukupuolen- ja transtutkimuksesta.
 "Teininä tajusin, etten taida ollakaan sitä, mitä on ajateltu.
 Ensimmäisen kerran aloin hahmottaa muunsukupuolisuutta, kun muunsukupuolinen ystäväni lähti  prosessiin . Se avasi silmäni.
 Vaikka se ei itseni kohdalla soittanutkaan mitään kelloja, näin, että on olemassa muitakin vaihtoehtoja. Binääriä voi haastaa, eikä trans tarkoita miestä mekossa, kuten olin lapsena ajatellut. Ei ole väliä, miltä näyttää. Tärkeintä on oma kokemus.
 Kun aloin kyseenalaistaa sukupuoltani, aloin kyseenalaistaa kaikkea muutakin. Jos asia, jota olen pitänyt niin itsestäänselvänä, ei olekaan sitä, mitä olen ajatellut, niin mitä kaikkea muuta olen vain ottanut vanhemmiltani tai yhteiskunnalta vastaan?
 Suurin kaapistatulo äidilleni oli kuitenkin se, että kerroin olevani vegaani.
 Olisi hyvä, jos juridisen sukupuolen saisi korjattua jo lapsena.  Panda Eriksson
 Nykyinen translaki on vanhentunut.  En haluaisi sanoa, että se on  aikansa tuote , koska kyllä sitä kritisoitiin jo silloin, kun se astui voimaan vuonna 2003.
 Suomen translaki ei kunnioita ihmisen autonomiaa. Se näkyy lain kaikissa kohdissa lisääntymiskyvyttömyydestä ikärajaan ja hoitoasetukseen.
 Trasek  ajaa lain kokonaisuudistusta.
 Ensinnäkin pitäisi luopua lisääntymiskyvyttömyyden vaatimuksesta. Se ei ole mustavalkoinen kysymys. Hormonihoito jo itsessään voi tehdä ihmisestä lisääntymiskyvyttömän. Kaikki eivät halua hoitoja tai eivät kykene jostain lääketieteellisestä syystä niitä saamaan.
 Lisäksi sukupuolen ilmaiseminen ja kokeminen on paljon laajempi asia kuin se, että hypätään johonkin toiseen kategoriaan. Niiden väliin mahtuu hirveän paljon erilaisia tarpeita, ja tällä hetkellä niitä ei kunnioiteta juuri ollenkaan.
 Trasek ajaa myös sukupuolen juridista ja lääketieteellistä erottelua. Lain ei pitäisi määritellä lääketieteellistä puolta.
 Olisi hyvä, jos juridisen sukupuolen saisi tarvittaessa korjattua jo lapsena. Lapsen pitäisi voida käyttää haluamaansa nimeä ja ilmaista haluamaansa sukupuoliroolia yhteiskunnassa. Kukaan ei aja lasten leikkaamista.
 Translaki ei sido ketään muuta kuin transihmisiä. Siinä mielessä on hyvin vaikea ymmärtää, miksi kukaan vastustaisi sitä, että toinen ryhmä saisi enemmän mahdollisuuksia vaikuttaa omaan elämäänsä.
 Translaki ei sido ketään muuta kuin transihmisiä.  Panda Eriksson
 Panda Erikssonin mukaan juridinen sukupuoli pitäisi voida korjata jo lapsena. Sami Kilpiö / Yle
 Transihmiset kohtaavat erilaisia tasa-arvo- ja yhdenvertaisuusongelmia.  Esimerkiksi transnaiset kohtaavat huomaavasti enemmän väkivallan uhkaa kuin muut. On vaikea sanoa, onko siinä kyse naisvihasta vai transfobiasta.
 Minun henkilökohtaista elämääni vaikeuttavat eniten byrokraattiset asiat. Tulee kommenttia, olenko oikeassa vai väärässä vessassa. Jos on parta ja meikkiä, saatetaan huudella perään.
 Usein tilanteet ovat jälkeenpäin ajatellen hirveän koomisia. Olen jäänyt lentokentällä turvatarkastuksessa jumiin, kun naisvirkailija on kehottanut minua menemään miesvirkailijalle, ja miesvirkailija näyttää täysin panikoivalta ja huitoo takaisin naisvirkailijan luo. Jonossa on viisikymmentä ihmistä ja välissä hämmentynyt transihminen.
 Niistä on tullut myöhemmin hauskoja tarinoita, mutta tottakai ne tilanteet ovat olleet siinä hetkessä hyvin ahdistavia.
 Sukupuoli määritellään sen perusteella, mitä kätilö näkee jalkojen välissä.  Panda Eriksson
 Sukupuoli ei ole biologisena asiana yksiselitteinen.  Sukupuolen juridiikka perustuu tällä hetkellä pelkästään biologiaan. Eihän kukaan tee meidän lapsille esimerkiksi mitään kromosomitestejä. Sukupuoli määritellään sen perusteella, mitä kätilö näkee jalkojen välissä.
 Trasek kannattaa tällä hetkellä kolmannen sukupuolen kirjaamista lakiin. Emme ole kirjoittaneet siitä virallista kantaa, koska pitkään on ollut auki, mitä yhteisö itse haluaa.
 Kaikki ovat aika pitkälti yhtä mieltä siitä, että henkilötunnuksen pitäisi olla sensitiivinen tai neutraali. Kun miettii kansainvälistä juridista perinnettä, kolmas kategoria on lakiteknisesti oletettavasti ainoa mahdollisuus. Siksi se on ehdottomasti pidettävä välitavoitteena, vaikka koko juridisen sukupuolen tarpeellisuutta voidaan pitkällä aikavälillä kyseenalaistaa.
 Kolmannen sukupuolen pitäisi ehdottomasti olla ihmisen itse valitsema. Kategoriaa ei pitäisi vain lykätä syntymässä intersukupuolisille, koska silloin se ei todellakaan aja itsemääräämisoikeutta. Monet intersukupuoliset ovat kuitenkin naisia tai miehiä.
 Panda Erikssonia väsyttää taistella siitä, onko hänellä oikeus olla olemassa. Sami Kilpiö / Yle
 En tiedä, tajuavatko kaikki, että me ollaan oikeita ihmisiä.   Panda Eriksson
 Olen ollut viime kesäkuusta asti sairauslomalla uupumuksen takia.  En tietenkään syytä siitä transaktivismia, mutta olen huomannut, että kyllä se uuvuttaa kovasti. Keskustelu meni vähän liian henkilökohtaiseksi. Pistin ehkä vähän liikaa itseäni mukaan.
 Keskustelun taso on tappelua siitä, onko mulla ja muilla muunsukupuolisilla oikeutta olla olemassa tai onko meillä oikeutta korjaushoitoihin. Asetelma on jo lähtökohtaisesti epätasainen, jos toinen joutuu keskustelemaan oikeudestaan olla olemassa ja toisella on vain mielipide.
 Nytkin eduskuntaan valittiin ihmisiä, jotka ovat  transutelleet ihmisiä Twitterissä  tai julkaisseet muita transfobisia kannanottoja ja mielipiteitä.
 En tiedä, tajuavatko kaikki, että me ollaan oikeita ihmisiä. Ei tämä ole mikään mielenterveyskysymys tai mikään läppä.
 On minun vuoroni ottaa iskut vastaan.   Panda Eriksson
 Yksi nuori kertoi minulle, ettei hän ikinä juo vettä koulupäivän aikana.  Hänen koulussaan on vain yksi sukupuolineutraali vessa, mutta se on invavessa ja sen ovi on lukossa. Opettajat ovat sitä mieltä, ettei hän saa käyttää sitä, koska hän ei käytä pyörätuolia.
 Vaikka kuinka heitettäisiin läppää pikkuasioista valittavista sukupuoliseikkailijoista, niin meillä on ihan oikeasti nuori, joka ei suostu enää juomaan vettä.
 Se menee mussa niin syvälle, etten voi olla tekemättä mitään.
 On minun vuoroni ottaa iskut vastaan. Minua suojeltiin silloin, kun en ollut valmis, ja haluan, että ne ihmiset, jotka edelleen kipuilevat tämän asian kanssa, saisivat olla rauhassa.
 Se on etuoikeuskysymys, niin juustoisen feministiseltä kuin se kuulostaakin."
 Panda Eriksson ajattelee, että nyt on hänen vuoronsa puolustaa niitä, jotka eivät vielä siihen pysty. Sami Kilpiö / Yle
 - - -
 Tästä on kyse Cis-sukupuolisuus tarkoittaa ihmistä, joka ei koe ristiriitaa hänelle syntymässä määrätyn sukupuolen kanssa. Intersukupuolisuus tarkoittaa tilaa, jossa ihmistä ei ulkoisten ominaisuuksien perusteella pysty määrittelemään mieheksi tai naiseksi. Muunsukupuolinen on henkilö, joka ei koe "naisen" tai "miehen" kuvaavan sukupuoltaan. Jotkut kokevat olevansa jotain siltä väliltä, jotkut jotain aivan muuta. Transsukupuolinen on ihminen, jonka sukupuoli ei vastaa hänelle syntymässä määritettyä sukupuolta. Lähde:  Trasek ry
 - - -
 Lue myös:
 Milja Suihkon mielestä nykyinen asepalvelus on epätasa-arvoinen – Asepalvelus 2020 haluaa muuttaa järjestelmän, muttei vielä tiedä miten
 Janne Salakka perusti feministisen järjestön, koska "öyhöttäminen" ei edistä tasa-arvoa – Miehet ry haluaa tukea syrjittyjä ja huono-osaisia

Panda Eriksson kyseenalaisti ensin sukupuolensa ja sitten kaiken muun – Nyt hän taistelee niiden puolesta, jotka eivät itse siihen pysty


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Mikko Auvinen kiersi maailman kovimpia seikkailukisoja, sitten ylikunto romutti kaiken – nyt pelkkä lenkki lähimetsässä pelottaa
 Varpaiden kynnet ovat vääntyneet. Ne sojottavat suoraan ylöspäin, koska jokaisen kynnen alla tykyttää valtava vesirakkula. Nilkat ovat tulehtuneet ja turvonneet kaksinkertaiseksi. Jaloilla ei pysty enää kävelemään, mutta  Mikko Auvinen  pakottaa pyöräilykengät jalkaansa. Urheilija ei uskonut, että keho ja mieli voivat murentua. Niin kuitenkin kävi.
 Asmo Raimoaho / Yle
 Mitä sanoisit, jos lapsesi tulisi kertomaan seksuaalisesta ahdistelusta? Tässä jutussa voit kokeilla – saat myös palautetta sanavalinnoistasi
 Vanhempien kannattaa puhua lastensa kanssa grooming-ilmiöstä. Ylen chattibotti haastaa sinut puhumaan asiasta. Jutun taustamateriaalina on käytetty myös nuorten todellisia kertomuksia ahdistelusta, mutta "chattibotin tarina" on kuvitteellinen.
 Jan Miks  / AOP
 Sietämätön salasanaruletti – löytyykö oma salasanasi huonoimpien listalta?
 Maailman huonoimmat salasanat ovat "123456", "123456789" ja "qwerty". Suomalaisella salasanalistalla on enemmän ärräpäitä ja eritteitä.
 Riikka Uosukainen / Yle
 Lähiruokaa hissimatkan päästä – tukholmalaisen kerrostalon asukkaat kasvattavat kaloja ja kasviksia omassa kellarissa
 Asukkaita neuvovat projektinvetäjät uskovat, että lähiruokaviljely yleistyy suurkaupungeissa. Tukholmalaisen kellarin menestystuote on basilika, ja myös salaatti, sokeriherne, korianteri ja chili viihtyvät kasvilamppujen loisteessa.
 Veli-Matti Aalto-Setälä otti kuvan poikansa katkenneesta Joposta. Helkama valmisti vuosina 2009-2012 Jopoja, joiden rungossa on murtumavaara. Veli-Matti Aalto-Setälä
 13-vuotiaan hampaat katkesivat, kun Jopo murtui alta – valmistaja teki neljä vuotta pyöriä, joiden runko voi hajota kesken ajon
 Veli-Matti Aalto-Setälän  13-vuotiaan pojan hampaat katkesivat, kun Jopo murtui alta. Helkama valmisti vuosina 2009-2012 Jopo3-mallin pyöriä, joiden rungossa on murtumisvaara. Pojan isä toivoo, että Jopon omistajat tarkastaisivat pyörän rungon murtumien varalta. Jopo-valmistaja Helkama muistuttaa, ettei Jopolla saa keulia.

Viisi kiinnostavaa juttua sunnuntai-iltaan: Ylikunto romutti arjen, maailman huonoimmat salasanat ja pojan hampaat katkesivat, kun pyörä murtui alta


Vihreiden puheenjohtaja  Pekka Haavisto  kertoi puolueen infossa, että ilmasto- ja koulutuspolitiikka olivat suurimpia teemoja, joita puoluevaltuuston kokouksessa käytiin läpi liittyen hallitusneuvotteluihin.
 Haavisto sanoi vihreiden olevan valmiita myös oppositioon, jos tulevan hallituksen politiikka ei ole tarpeeksi kunnianhimoista.
 Haavistoa on lisäksi ihmetyttänyt talouskysymysten puuttuminen hallitusneuvottelujen kysymysteemoista.
 – Emme ole kuuluneet niihin puolueisiin, joiden kanssa hallitusneuvottelija on käynyt kahdenvälisesti keskusteluja talouspolitiikasta.
 Koulutuspolitiikasta ja sen tukemisesta ei Haavisto antanut mitään summia. Suurimmaksi haasteeksi koulutusteemassa hän mainitsee koulupudokkuuden.
 Työllistymisestä helpompaa – kyllä perustulon jatkumiselle
 Eduskuntaryhmän puheenjohtaja  Krista Mikkonen  sanoi, että työllisyysasteen nostamisen lisäksi on tärkeää saada läpi sosiaaliturvan uudistaminen, jotta työn tekeminen on kannattavaa.
 – On tärkeää huomioida, kuinka saada esimerkiksi maahanmuuttajat ja vammaiset työllistymään helpommin.
 Hän muistutti, että maahanmuuttajat ja erityisesti maahanmuuttajanaiset työllistyvät heikosti Suomessa.
 Perustulokokeilun Haavisto haluaa jatkuvan.
 – Haluaisimme mallin, jossa perustuloa ei kohdistettaisi pelkästään pitkäaikaistyöttömiin.
 Hän mainitsee muun muassa pätkätyöläiset sekä luovan alan ihmiset, joiden vihreät haluisivat pääsevän perustulokokeilun piiriin.
 "Rinteen lupaukset eivät ole vihreiden lupauksia"
 Aiemmin päivällä Haavisto  toppuutteli  hallitustunnustelija  Antti Rinteen  (sd.) intoa tukea Kemiin kaavailtua metsäteollisuuden jätti-investointia.
 – Rinteen lupaukset eivät ole meidän lupauksiamme. Nyt täytyy olla malttia kaikissa näissä järjestelyissä ja vaiheissa, painotti Haavisto aiemmin päivällä tiedotustilaisuudessa.
 Haavisto kertoi, että metsäteollisuuden tehdassuunnittelmat pitäisi sovittaa yhteen metsien järkevän käytön kanssa.
 Hallitustunnustelija Antti Rinne antoi perjantaina puolueille eduskuntaryhmien vastattavaksi yksitoista  kysymysteemaa . Eduskuntaryhmien vastausten perusteella Rinne valitsee puolueet hallitusneuvotteluihin.
 Lue lisää:
 Antti Rinne Ykkösaamussa: Suomen metsät kestävät Kemin  jättimäisen selluhankkeen, valtio voisi myös tukea infran rakentamista
 Nyt se ratkesi – Metsä Group rakentaa Kemiin 1,5 miljardin euron biotuotetehtaan
 Metsä Groupin miljardi-investoinnit kiihdyttäisivät hakkuita –
Tutkija: Suomen metsien kyky sitoa hiilidioksidia heikkenisi vuosikymmeniksi

Vihreät: Valmiina hallitukseen – kynnyskysymyksiä ovat ilmastopolitiikka sekä ihmisoikeudet


Summary: Helsingissä järjestettiin tänä viikonloppuna ensimmäistä kertaa Querelle-festivaali, joka keskittyi queer-, homo-, ja trans- ja drag-kulttuurien ympärille. Vastaavanlaista tapahtumaa –  ainakaan tässä mittakaavassa –   ei toistaiseksi ole Suomessa vielä järjestetty. Festivaali on myös yksi esimerkki siitä, kuinka aiemmin marginaalissa olleesta queer-kulttuurista on tullut valtavirtaa. Samalla Querelle oli tulikaste uudelle tapahtumapaikalle, Vallilan yli satavuotiaalla konepaja-alueella sijaitsevalle The Train Factorylle, jonka omistaa entinen suurlähettiläs Bruce Oreck.

Kulttuuri- ja taidetapahtumat ja -näyttelyt

Mikko Rasila, tämänvuotinen Mr Fetish Finland Tom, Antti Kauppinen sekä Ed Hincks pitämässä hauskaa.   Jussi Mankkinen / Yle
 HöpöHöpökeiju sekoittelee toisiinsa eri taiteenlajeja värikkäällä tavalla. Huomaa kengät / kaviot.  Jussi Mankkinen / Yle
 Regina-yhtyeestä jo viisi vuotta sitten soolouralle lähtenyt Iisa esitti hittejään lauantaina.  Jussi Mankkinen / Yle
 Jami Riutta ja Joonas Nilsson. Molemmat ovat olleet Mr. Gay -ehdokkaina vuonna 2015. Nilsson sijoittui kilpailussa toiseksi, kun taas Riutta voitti yleisöäänestyksen.  Jussi Mankkinen / Yle
 Taiteilija Hannu Väisänen esitti Querelle-tapahtumassa runon.  Siinä hän luetteli maita, joissa seksuaalisiin vähemmistöihin kuuluvia henkilöitä vainotaan ja jopa tapetaan.  Jussi Mankkinen / Yle
 Suomen nuorin drag-artisti, 16-vuotias Luka Tienhaara: – Monet tytöt ovat tulleet sanomaan, että meikkaan paremmin kuin he. Itse asiassa minulla vain on enemmän meikkiä kuin heillä.  Jussi Mankkinen / Yle
 Luka Tienhaara tekee dragia etenkin nuoremman polven kotimaisista artisteista, kuten Nelli Matulasta, Sannista ja Tuure Boeliuksesta. Repertoaariin kuuluu myös kuvassa näkyvä Madonna.  Jussi Mankkinen / Yle
 Planningtorock eli Jam Rostron lumosi yleisön perjantaina Querellen päälavalla.  Jussi Mankkinen / Yle
 Kalkkuna eli Petri Svahn oli juontamassa perjantaina Radio Helsinki -lavalla.  Jussi Mankkinen / Yle
 ExoSkeleton-yhtyeessä vaikuttavat Space Witch Pop ja Lio Nicacio de Almeida.  Jussi Mankkinen / Yle
 RuPaul's Drag Racestakin tuttu Alaska Thunderfuck, joka esitti Querellessä livenä muun muassa Heart-yhtyeen Alone-klassikon. – Playback ei ole minun juttuni. Silloin tuntuu siltä, että tilanne ei ole hallinnassa. Haluan tuntea mikrofonin kädessäni,  Alaska Thunderfuck kertoo Yle Uutisten haastattelussa.  Jussi Mankkinen / Yle
 Yleisöä päälavan edustalla Alaska Thunderfuckin shown aikana. Kuvassa näkyy myös makasiinirakennuksen yli satavuotiasta arkkitehtuuria.  Jussi Mankkinen / Yle
 Amerikkalainen räppäri, performanssitaiteilija ja aktivisti Mykki Blanco, jota pidetään queer  hip hopin pioneerina.  Jussi Mankkinen / Yle
 Mykki Blanco ja House of Mizrahi -ryhmän jäseniä.  Jussi Mankkinen / Yle
 Mies Ivalosta kohtasi miehen Ugandasta.  Jussi Mankkinen / Yle
 Muun muassa Grace Jonesia ja David Bowieta ihailevan Peter Juhanin imagossa yhdistyvät toisiinsa maskuliinisuus ja feminiinisyys. – Olen siviilissä omasta mielestäni hyvin maskuliininen ihminen, mutta lavalla haluan tuoda artistipersoonani kautta esille naisellisen puolen itsestäni, Peter Juhan kertoo.  Jussi Mankkinen / Yle
 Peter Juhan esiintymässä.  Jussi Mankkinen / Yle
 – Meidän tiimimme on tehnyt paljon töitä sen eteen, ettei kenenkään tarvitsisi hävetä, salailla tai pelätä sitä mitä oikeasti on. Tänä viikonloppuna me juhlistamme nimenomaan sitä moninaisuutta, jota meissä kaikissa on, Querellen järjestäjiin kuuluva Leena Hoverfält toteaa.  Jussi Mankkinen / Yle
 Yleisö sai nauttia myös ranskalaisen Thibault Monnierin tanssiesityksestä. Monnier on tanssinut muun muassa Suomen Kansallisbaletissa.   Jussi Mankkinen / Yle
 Querellessä oli mukana myös Positiiviset ry, joka tarjoaa ajankohtaista tietoa ja maksutonta neuvontaa hivistä.  Kuvassa Juho-Erkki Kants, Tapani Valkonen ja Miina Kajos. Jussi Mankkinen / Yle
 Marko Vainio eli Miss Divet eli Kaija Koo.  Jussi Mankkinen / Yle
 Renegade Braun ja tribaalityyli.  Jussi Mankkinen / Yle
 Tyylitaituri ja DJ Jopo Simeon K.  Jussi Mankkinen / Yle
 Legendaarinen musiikkitaideprojekti Chicks on Speed, joka yhdistelee feminismiä ja performanssitaidetta.  Jussi Mankkinen / Yle
 Chicks on Speed. Jussi Mankkinen / Yle
 Chicks on Speed.  Jussi Mankkinen / Yle
 Paavo Häyrynen ja DJ Kasumisu.  Jussi Mankkinen / Yle
 Ronja Stanley eli New Ro. Stanley julistaa pussy poweria ja hänen uuden kappaleensa nimi on I Cum.  Jussi Mankkinen / Yle
 Transsukupuolinen Jamie MacDonald on vetänyt pääkaupunkiseudulla Feminist Comedy Night -tapahtumia.  Jussi Mankkinen / Yle
 Venäläis-berliiniläistä Sado Opera -yhtyettä.  Jussi Mankkinen / Yle
 Peaches esiintyi vaginahattu päässään.  Jussi Mankkinen / Yle
 Peaches. Jussi Mankkinen / Yle
 Italialaisduo Hard Ton esiintymässä. Jussi Mankkinen / Yle
 Turkulainen elektropop-artisti Anniina Auf ja upea hiuslaite.  Jussi Mankkinen / Yle
 New Orleansista kotoisin olevan Big Freedian keikat tunnetaan etenkin hillittömästä twerkkaamisesta.  Jussi Mankkinen / Yle
 Big Freedia vauhdissa.  Jussi Mankkinen / Yle
 Juontajan lavaeleganssia Radio Helsinki -lavalla.   Jussi Mankkinen / Yle
 House of Disappointmentsin Joona Huotari ja Simo Landin.  House of Disappointments edustavaa kotimaista club kid -kulttuuria. – Minulle club kid -kulttuuriin kuuluu rajojen rikkomista ja jonkin verran myös yhteiskunnallista ravistelua, eli halutaan saada ihmiset ajattelemaan, mitä voisi tehdä toisin, Huotari toteaa.  Jussi Mankkinen / Yle
 Vietnamilaistaustainen Betty Fvck yhdistelee toisiinsa burleskia ja drag-taidetta.  Hänet on huomioitu myös ulkomailla.    Jussi Mankkinen / Yle
 Betty Fvck.  Jussi Mankkinen / Yle
 Querellessä on myös UV-valoilla valaistuja tiloja, joista tässä nauttimassa Veekanvisio ja Tiina Titityy.  Jussi Mankkinen / Yle
 Accu-yhtye teki Querellessä comebackin.  Jussi Mankkinen / Yle
 Querellen yleisöä.  Monelle tuli Querellestä mieleen Berliini parhaimmillaan.  Jussi Mankkinen / Yle

"Näin Berliini ei Helsinki ole koskaan ollut" – katso millaiselta näyttää Suomen suurin queer-tapahtuma, Querelle-festivaali


Summary: Vaikeasti työllistyvät lahtelaismiehet etsivät uutta suuntaa elämälle. Tässä porukassa tehdään ensin ja puhutaan vasta sen jälkeen.

Tästä on kyse Näkymätön mies -hanke hyödyntää luontoa, maatilaympäristöä ja liikuntaa. Toiminnan tarkoituksena on löytää polku työttömyydestä koulutukseen tai työmarkkinoille. Lahtelainen Mika Lindholm on ollut mukana hankkeessa runsaan vuoden.
 Intoa työn tekemiseen olisi, mutta omaa paikkaa on vaikea löytää. Kun taustalla on esimerkiksi osatyökyvyttömyyttä ja haastava elämäntilanne, tarvitaan tukea ympäriltä. Tilanne on tuttu monelle työttömälle.
 Yksi heistä on lahtelainen  Mika Lindholm . Työelämä ei ole hänen kohdallaan kantanut toivotulla tavalla. Hän ollut työttömänä noin kymmenen vuotta.
 – No keittiöhommia mä siinä hetken tein. Sitten ei vain tullut mitään sellaista sopivaa vastaan, niin siinä mä odottelin, että jos jotain sopivaa tulisi.
 Lindholm pääsi runsas vuosi mukaan työttömien hankkeeseen, jossa työmarkkinoilta ja palveluilta näkyttömättömäksi painuneet miehet parantavat toimintakykyään yhdessä.
 25–54-vuotiaille työttömille miehille suunnattu hanke hyödyntää  green care -toimintamallia , jossa luonnossa tai maatiloilla olemisella on iso rooli. Lahtelaisille osallistujille green care on tarkoittanut matkaamista naapurikuntaan Hollolaan ja siellä sijaitsevalle Multamäen tilalle.
 Tällä kertaa päivän ohjelmana on heinien hakeminen ja jyvien laittaminen eläimille. Välissä pidetään tauko, jonka aikana miehet syövät maatilalle kuljetetettua kouluruokaa.
 Maksuttoman aterian jälkeen työt jatkuvat rakennusten kunnostamisella. Päivien pituus vaihtelee, mutta keskimäärin työmaalla vietetään neljä tuntia.
 Jonne Leinonen maalaa ja Mika Paronen pistää taukotupakaksi. Petri Niemi / Yle
 "Toimintaa, josta ei halua olla pois"
 Lahden Sininauha ry:n Näkymätön mies -hankkeessa vapaaehtoisuus ja oma motivaatio ovat ratkaisevassa osassa.
 – Me lähdemme tekeminen edellä ja puhuminen tulee vasta jälkeenpäin. Tulemme mielekkääseen luonto- ja liikuntatoimintaan, josta ei halua olla pois, projektipäällikkö  Juha Auvinen  kuvailee.
 Mukaan on valittu miehiä, joilla on oma halu viedä asioitaan eteenpäin. Tekemisen lomassa kukin juttelee ohjaajien kanssa omasta tilanteestaan. Keskustelut voivat rönsyillä taloushuolista päihteisiin tai minäkuvasta yksinäisyyteen.
 – Toiminnan tarkoitus on löytää kullekin oma polku työttömyydestä koulutukseen tai työmarkkinoille. Osa on päässyt eteenpäin, mutta haasteitakin riittää, Auvinen kertoo.
 Jos on osatyökykyinen, on erittäin vaikea löytää työmahdollisuutta.  Juha Auvinen
 Hanke jää pian kesätauolle. Sosiaali- ja terveysministeriön rahoittaman hankkeen rahat ovat tiukilla, mutta työ jatkuu syksyllä. Edellisen kesätauon aikana kymmenestä miehestä kahdeksan löysi muuta tekemistä joko työkokeilujen tai koulutusten merkeissä.
 Mukaan on mahdollisuus päästä edelleen. Osa miehistä on mukana muutaman päivän, osa vuoden. Hanke päättyy vuoden 2020 lopussa.
 – Jos on osatyökykyinen, niin on erittäin vaikea löytää työmahdollisuutta. Heittäisin melkein hallitukselle haasteen, että mahdollistaisi paremmin osatyökykyisille työllistymismahdollisuuksia, Auvinen vetoaa.
 Timo Huttunen ja ohjaaja Marianna Kavasto työstävät tomaatin ja chilin taimia. Petri Niemi / Yle
 Elämää päivä kerrallaan
 Melkein nelikymppinen Mika Lindholm elää päivä kerrallaan. Nyt hän on kuntoutusprojektissa työkokeilussa ja olo on kohentunut aiemmista työttömyysajoista.
 Hän kuvailee kuntoutushankkeessa mukana oloa yhdeksi tärkeimmistä asioista tämänhetkisessä elämässään. Hankkeen myötä hän kertoo päässeensä tekemään paljon sellaisia asioita, joita ei ehkä muuten olisi tullut edes miettineeksi.
 – Kyllähän sitä on henkisesti ja fyysisestikin parempi olo päivän jälkeen, kun kotiin menee. Aika hyvin tämä ton pääkopan kasassa pitää, Lindholm mainitsee.
 Raikko Rinteelä on ollut mukana hankkeessa kolmisen viikkoa. Petri Niemi / Yle
 Kuuntele myös:   Työttömien toimintakykyä palauttava projekti uskoo luontoympäristön ja liikunnan vaikutuksiin

Luonto ja maatilan työt voimistavat näkymättömiä miehiä: "Aika hyvin tämä pääkopan kasassa pitää"


Summary: Vappua vietetään normaalissa kevätsäässä.

Vapunjuhlintaan on syytä ottaa tänäkin vuonna myös hieman lämpimämpää vaatetta. Viikonvaihteen poikkeuksellisen lämmin jakso on toistaiseksi ohi, ja kylmä ilmavirtaus valtaa Suomen.
 – Etelä-Suomessa luvassa ei ole räntäsateita, mutta viikonvaihteen kesäinen sää on toistaiseksi ohi. Vappuna lämpötila on etelässäkin vähän päälle 10 astetta. Rannikkoalueilla voi olla myös huomattavasti viileämpää, jos tuuli puhaltaa mereltä päin. Pohjoisempana sää on pilvisempää ja sateiltakaan ei vältytä, sanoo meteorologi  Mikael Frisk  Ilmatieteenlaitokselta.
 Pohjoisimpaan Lappiin lumikuuroja
 Viimeisimmät säätiedot kertovat, että pilvisyys lisääntyy jo maanantaina Itä- ja Pohjois-Suomessa. Sää kuitenkin vielä poutaista. Aurinkoisinta on lännessä.
 Tiistaina pilvisyys vaihtelee ja voi lännessä olla paikoin runsasta. Paikoin tulee myös jokunen sadekuuro.
 Myös pohjoisessa pilvisyys lisääntyy. Pohjoisimpaan Lappiin levinnee myös heikkoja lumisateita, kerrotaan Ilmatieteen laitokselta.
 Tiistaina päivälämpötila on läntisimmässä Suomessa 12–15 astetta, muuten 10 asteen vaiheilla, Keski- ja Pohjois-Lapissa 2–5 astetta.
 Vappupäivänä keskiviikkona pohjoisessa on pilvistä ja sataa monin paikoin, Pohjois-Lapissa lunta. Sen sijaan maan eteläosissa sää jatkuu poutaisena myös vappupäivänä.
 Maasto monin paikoin poikkeuksellisen kuivaa
 Vähäisten sateiden takia maasto on monin paikoin poikkeuksellisen kuivaa.
 Metsäpalovaroitus jatkuu suuressa osassa maata vapun yli, joten avotuletekoa on syytä välttää vappuna.

Etelä-Suomessa vappuna poutasäätä – pohjoisessa pilvisempää ja vähäistä sadetta


Summary: "Meillä ukrainalaisilla on sananvapaus, vapaa media ja internet", presidentiksi valittu Zelenskyi kirjoitti Facebookissa.

Ukrainan presidentiksi viikko sitten valittu koomikko  Volodymyr Zelenskyi  on vastannut Ukrainaa ärsyttäneelle  Vladimir Putinille  samalla mitalla.
 Sanasota sai alkunsa aiemmin tällä viikolla, kun  Putin ilmoitti  nopeuttavansa Itä-Ukrainan separatistialueiden kansalaisuushakemusten käsittelyä. Venäjän passi on tarkoitus saada jatkossa kolmessa kuukaudessa.
 Lauantaina Putin oli jo laajentanut puheitaan. Hän sanoi tiedotustilaisuudessa Pekingissä maansa harkitsevan, pitäisikö kansalaisuusprosessia kaventää  kaikille ukrainalaisille .
 Zelenskyi oli aiemmin reagoinut vaatimalla uusia sanktioita Venäjää vastaan. Viikonloppuna hän näpäytti takaisin samassa hengessä.
 Zelenskyi lupasi  Facebookissa  kahdella kielellä julkaistussa kirjoituksessa tarjota Kremlin vallan alla kärsiville venäläisille Ukrainan kansalaisuuden.
 – Tiedämme hyvin, mitä Venäjän passi tarjoaa, Zelenskyi sanoi ja listasi: oikeus tulla pidätetyksi rauhallisessa mielenosoituksessa, oikeus siihen, ettei vapaita ja kilpailullisia vaaleja ole.
 Zelenskyi lupasi kirjoituksessaan Ukrainan kansalaisuuden kaikille "autoritäärisistä ja korruptoituneista hallinnoista kärsivien maiden kansalaisille", mutta:
 – Ennen kaikkea venäläisille, jotka kärsivät kaikista eniten.
 Zelenskyin mukaan toisin kuin Venäjällä, "meillä ukrainalaisilla on sananvapaus, vapaa media ja internet."
 Putin ei ole onnitellut Zelenskyitä tämän vaalivoitosta, mutta on valmis keskustelemaan tämän kanssa.

Ukrainan Zelenskyi näpäytti Putinia passikiistassa: Me tarjoamme kansalaisuuden kaikille autoritäärisistä hallinnoista kärsiville


Summary: Painonnosto on etenkin naisten suosiossa. Sauvakävelyä tutkinut tohtori puolestaan toivoo, että lajin monipuolisuus saisi kuntoilijat sankoin joukoin liikkeelle.

Painonnostosta on viime vuosien aikana tullut valtavan trendikäs laji.
 Etenkin naiset ovat rynnänneet punttikouluihin sankoin joukoin. Naisille järjestetään omia punttikouluja eri puolilla Suomea. Porissa lajin harrastajat ovat olleet aikaansa edellä, sillä kaupungissa järjestettiin ensimmäinen naisille tarkoitettu punttikoulu jo vuonna 1983.
 – Vieläkin käy salilla sellaisia ihmisiä, jotka ovat jo tuolloin olleet mukana, kertoo Porin Punttikarhujen puheenjohtaja  Mika Vallinen .
 Vallisen tietojen mukaan Pori oli Suomen kaupungeista ensimmäinen, joka tarjosi punttikouluja naisille. Hän arvioi, että tällä hetkellä harrastajista noin puolet on naisia.
 Suunta on kuitenkin selkeä. Punttikoululle tulevista uusista harrastajista suurin osa on naisia ja junioripuolella tyttöjä.
 Retro kiinnostaa myös urheilussa
 On hankalaa arvioida, mistä tietyn urheilulajin suosion kasvu tai hiipuminen johtuu. Muutama vuosi sitten hyvin suosittuja ryhmäliikuntatunteja olivat kahvakuula ja zumba.
 – Niidenkään suosio ei ole varsinaisesti hiipunut. Niihin on ehkä vakiintunut tietty harrastajaporukka, arvelee liikunnanohjaaja  Kristiina Uusitalo-Lindholm .
 Viime aikoina nousussa on ollut perinteinen, 1980-luvulta tuttu video-aerobic. Johtuuko sen suosio kenties ihmisten nostalgianälästä?
 – Olisi mahtavaa, jos aerobic-tunneille tultaisiin kunnon kasarivetimissä – otsapannoissa ja neonvärisissä trikoissa, Uusitalo-Lindholm nauraa.
 Liikunnanohjaaja Kristiina Uusitalo-Lindholm. Jenni Joensuu / Yle
 Itsensä haastamiseen jää koukkuun
 Porilainen  Tiia Ojakoski  löysi painonnoston noin puolitoista vuotta sitten. Crossfit-taustaisella naisella oli käsitys, että painonnosto on tuttu juttu, mutta hän joutui heittämään tuntemuksensa roskakoriin heti ensimmäisissä treeneissä.
 – Olin nostanut painoja, mutta tekniikkani oli väärä. Niinpä lähdin harjoittelemaan painonnostoa ihan alusta.
 Painonnosto on haastava laji, koska siinä käytettävä tekniikka on niin tärkeässä osassa.
 Ojakoski ei koskaan ajatellut kilpailevansa painonnostokisoissa, mutta toisin kävi – laji vei naisen täysin mennessään.
 – Kisojen lisäksi olen ehtinyt jo hankkimaan tuomarikortinkin. Itsensä haastamiseen jää jotenkin koukkuun.
 Painonnostosta tuli naisten trendilaji – peruskurssit täyttyvät nyt hetkessä Sauvakävely on mainettaan parempi kestävyyslaji: pesee kuntosaliharjoittelun 6–0
 Sauvakävelyn uusi tuleminen?
 Sauvakävely saavutti valtaisan suosion parikymmentä vuotta sitten. Tuolloin sauvakävelijöille saatettiin jopa naureskella, että oletteko unohtaneet sukset kotiin.
 – Sauvakävelyhän on todella monipuolinen laji. Se on hyväksi lihaskunnolle, ryhdille ja sydän- ja verisuoniterveydelle, kertaa turkulainen  Sirkku Hisinger .
 Hisingeriltä oli ehtinyt kulua yli 10 vuotta viimeisimmästä sauvakävelylenkistä.
 – Enää ei kulu kymmentä vuotta. Ensi viikolla taas menen lenkille.
 Jos juoksee mäkiä, huonokuntoinen jaksaa ehkä neljä tai viisi kertaa. Sauvojen kanssa jaksaa paljon enemmän, koska rasitus jakautuu koko keholle.  Mika Venojärvi
 Tutkijatohtori  Mika Venojärvi  myötäilee Hisingerin mainitsemia terveysvaikutteita.
 – Kohtuullisella tekniikalla hapen kulutus voi nousta 20–25 prosenttia. Sauvakävelylle ei oikein kesäaikaan edes löydy kunnon vastinetta. Esimerkiksi jos juoksee mäkiä, huonokuntoinen jaksaa ehkä neljä tai viisi kertaa. Sauvojen kanssa jaksaa paljon enemmän, koska rasitus jakautuu koko keholle.
 Ari Welling / Yle
 Venojärvi uskoo, että sauvakävely ei profiloidu enää entiseen tapaan yhtä vahvasti iäkkäiden naisten lajiksi. Lajia yritetään nyt tuoda tykö erilaisilla tempauksilla. Esimerkiksi Turussa järjestettiin vastikään kävely asiantuntijoiden kanssa, jotta suosio kääntyisi taas kunnolla nousuun.
 – Haluamme muistuttaa, että sauvakävely on hyvä laji kaikille ja sitä voi harrastaa missä tahansa. Tutkimusten mukaan sauvakävelyssä noin 90 prosenttia kehon lihaksista aktivoituu. Se on yllättävän kuluttavaa.
 Lue lisää:
 45-vuotias nainen laihdutti ja kehtaa kertoa, että teki sen ulkonäön vuoksi – samalla hän löysi voiman, jota jokainen tarvitsisi
 Sukupuolensa korjannut urheilija Vera Räsänen linnoittautui kotiinsa treenaamaan – "En ole käynyt salilla vuoteen koska ihmiset väistelevät"
 Sauvakävelyn uranuurtaja käveli ensin yksin salaa metsässä – sittemmin kokovartalolajista tuli miljoonan suomalaisen harrastus

Aerobic ja painonnosto trendaavat nyt kuntoliikkujien keskuudessa – myös sauvakävelyn suosiota yritetään nostaa uudestaan


Summary: Ferdinand Kolumbusta ei kiinnostanut löytöretkeily kuten isäänsä. Hän omistautui kirjoille ja kokosi ainutlaatuisen kokoelman.

Poika oli vasta neljävuotias, kun isä  Kristoffer Kolumbus  ylitti Atlantin vuonna 1492 ja saapui Amerikan itäpuolisille saarille ensimmäisenä eurooppalaisena.
 Kun isä tutkimusmatkaili, poika omisti elämänsä kirjoille.  Ferdinand Kolumbus  oppi kirjoittamaan ja lukemaan ja hänestä tuli bibliografi, jonka intohimona oli kirjallisuus ja sen kerääminen.
 Viisisataa vuotta sitten hän halusi luoda valtaisan kirjakokoelman, kaikkien aikojen suurimman kirjaston.
 Hän hankki kirjoja, käsikirjoituksia, esitteitä ja julisteita matkoillaan eri puolille Eurooppaa. Kokoelmasta tulikin yksi Euroopan suurimmista, johon kuului arviolta 15 000 esinettä. Keräilyn mahdollisti isältä peritty omaisuus.
 Arvokas kirja vanhoista kirjoista
 Ferdinand oli edelläkävijä myös tiedon taltioimisessa.
 Koska kirjoja oli paljon, hänen oli mahdoton tietää, mitä ne sisälsivät. Siksi hän palkkasi ihmisiä lukemaan omistamiaan teoksia ja kirjoittamaan lukemastaan tiivistelmät.
 Tiedot koottiin teokseksi, joka sai nimen  Libro de los Epítomes . Sen tarkoitus oli auttaa löytämään kirjoja valtavassa kirjastossa.
 Sitten teos katosi vuosisadoiksi.
 Libro de los Epítomes- kirja. Suzanne Reitz / Arnamagnæan Institute, University of Copenhagen
 Maaliskuussa tänä vuonna Kööpenhaminassa Tanskassa toimiva  Arnamagnæan instituutti julkaisi nettisivuillaan uutisen : Katalogi on löytynyt!
 Se oli unohtunut paikkaan, josta kukaan ei sitä arvannut edes etsiä.  Libro de los Epítomes havaittiin instituutin kokoelmassa,  joka koostui lähinnä islantilaisista kirjoituksista.
 Arvokkaaseen teokseen on kirjattu latinaksi tiedot lähes kahdestatuhannesta kirjasta ja siinä on noin kaksituhatta sivua.
 Löydöstä ovat kirjoittaneet useat ulkomaiset tiedotusvälineet, muun muassa  brittiläinen The Guardian  ja  yhdysvaltalainen NPR .
 Osa elämäntyöstä tuhoutui
 Ferdinand Kolumbus kuoli 50-vuotiaana vuonna 1539. Hänet on haudattu Espanjan Sevillan katedraaliin kuten isänsäkin.
 Pojan elämäntyöstä jäi jäljelle rippeet. Laajasta kirjastosta vain osa on säilynyt. Teoksia varastettiin, niitä tuhoutui ja osa kärsi vesivahingoista. Jäljellä olevaa kokoelmaa säilytetään nykyisin  Colombinan kirjastossa Sevillassa .
 Joistakin kirjoista jäi vain merkintä nyt taas esiin tulleen katalogin hapertuneille sivuille.
 Entä mitä kauan kadoksissa olleelle ja yllättäen löytyneelle kirjajärkäleelle tapahtuu nyt?
 Seuraavaksi  Libro de los Epítomes  -teoksen latinankielinen teksti käännetään. Kirja myös digitoidaan, jotta se on kaikkien tutkittavissa.
 Työn arvellaan kestävän seitsemän vuotta.

Uskomaton löytö: Kolumbuksen pojan 2000-sivuinen kirjaharvinaisuus paljastui tanskalaisen arkiston kätköistä


Summary: Betonilohkareella varustettu matkalaukku oli heitetty myrkylliseen järveen hylätyssä kaivoksessa.

Kyprosta kuohuttanut  sarjamurhaajatapaus  sai uuden käänteen sunnuntaina, kun tekojärvestä löytyi matkalaukku ja sieltä naisen ruumis. Viranomaisten mukaan matkalaukussa oli painona betoninmurikka, kertoo uutistoimisto AP.
 Ruumiin uskotaan olevan sarjamurhaajaksi epäillyn kyproslaisen sotilaan uhri. Mies on tunnustanut tappaneensa seitsemän ulkomaalaista naista ja tyttöä.
 Kuolemansyyntutkijan mukaan ruumiin mätäneminen on jo pitkällä. Alustavasti tiedetään, että ruumis on aikuisen naisen.
 Ruumista osattiin etsiä noin 30 kilometriä pääkaupunki Nikosiasta sijaitsevasta järvestä, sillä epäilty oli kertonut laittaneensa kolmen uhrin ruumiit matkalaukkuihin. Tämän jälkeen hän oli heittänyt ne myrkylliseen järveen suljetun kuparikiisukaivoksen alueella.
 Näiden kolmen järveen heitetyn uhrin uskotaan olevan 31-vuotiaana kuollut filippiiniläisnainen sekä 36-vuotias romanialaisnainen ja hänen 8-vuotias tyttärensä. Filippiiniläisnainen on ollut kateissa joulukuusta 2017. Äiti ja tytär katosivat syyskuussa 2016.
 Epäilty 35-vuotias kapteeni
 Kyseessä on tiettävästi Kyproksen ensimmäinen sarjamurhatapaus, ja se on järkyttänyt saaren asukkaita pahoin. Epäilty on 35-vuotias kapteeni.
 Sarjamurhaajan mahdollisuus alkoi paljastua, kun huhtikuun 14. päivä tulvivasta kuilusta löytyi 38-vuotiaan filippiiniläisnaisen ruumis.
 Jäljet johtivat kapteeniin, joka pidätettiin. Tämän jälkeen, 20. huhtikuuta, kaivoskuilusta löytyi 28-vuotiaan filippiiniläisnaisen ruumis.
 Kapteeni tunnusti tappaneensa molemmat. Häntä epäillään myös 38-vuotiaan naisen 6-vuotiaan tyttären surmasta.
 Tutkinta laajeni, kun kapteeni tunnusti torstaina tappaneensa viisi naista ja kaksi tyttöä.
 Myöhemmin yhden naisen ruumis löydettiin armeijan ampumaradalta.
 Epäilty löytyi 38-vuotiaan filippiiniläisnaisen tietokoneelta, treffsivuston viesteistä. Tutkijoiden mukaan epäillyllä ja naisella oli ollut suhde puolen vuoden ajan. Uutistoimisto Reutersin mukaan hän löysi kaikki naiset treffisivuston kautta.
 Paikallisia viranomaisia on kritisoitu siitä, ettei naisten katoamisia tutkittu aikoinaan tarpeeksi, koska he ovat ulkomaalaistaustaisia. Poliisissa on määrätty asiasta sisäinen tutkinta.

Järvestä löytyi matkalaukku ja sieltä naisen ruumis – epäillään Kyproksen kenties ensimmäisen sarjamurhaajan uhriksi


Summary: Vaalista ennustettiin tiukkaa. Espanjalaiset ovat lähteneet uurnille innolla.

Ovensuukyselyiden mukaan äärioikeistolainen Vox on saamassa paikkoja Espanjan parlamenttiin. Kyseessä on ensimmäinen kerta äärioikeistolle 40 vuoteen. Asiaa valottaa GAD3-mielipidekysely, kertoo uutistoimisto Reuters.
 Espanjan valtaapitävä sosialistipuolue PSOE on kyselyn mukaan johdossa, mutta selvää voittajaa kyselyt eivät näytä.
 PSOE:lle  povattiin  noin 28 prosenttia äänistä eli 116–121 paikkaa, Voxille noin 12 prosenttia äänistä eli 36–38 paikkaa.
 Konservatiivien PP:lle paikkoja ennustettiin 69–73, sosialistien aiemmalle hallituskumppanille, keskustaoikeistolaiselle Ciudadanosille 48–49. Vasemmistolainen Podemos saisi kyselyn perusteella 42–45 paikkaa.
 Parlamenttipaikkoja on yhteensä 350.
 Kysely julkaistiin heti vaalihuoneistojen sulkeuduttua Manner-Espanjassa yhdeksältä Suomen aikaa. Virallisia tuloksia odotetaan myöhemmin tänään.
 Tilanne vaaleissa  on tiukka , ja vielä viikkoa ennen äänestyspäivää moni ei ollut päättänyt kantaansa.
 Ovensuukyselyt eivät välttämättä ennusta tulosta kohdilleen.
 Espanjalaisten äänestysinto kasvoi
 Vaalien varma voittaja on äänestysprosentti, sillä espanjalaiset näyttävät lähteneen uurnille innolla. Äänetysprosentti nousi yli 75:n, mikä on selvästi enemmän kuin mitä 12 aiemmassa vaalissa on äänestetty keskimäärin.
 Uurnille päädyttiin ennenaikaisesti, sillä PSOE:n  Pedro Sánchezin  vähemmistöhallitus  kaatui helmikuussa .
 Jos ovensuukyselyt osuvat oikeaan, hallituksen muodostamisesta on tulossa vaikeaa. Sánchez tarvitsisi avukseen tukipuolueita, eikä niiden löytäminen  ole välttämättä yksinkertaista .
 Mies äänesti Valenciassa sunnuntaina Espanjan ennenaikaisissa parlamenttivaaleissa.  Biel Alino / EPA
 Uutista päivitetään.
 Lue myös:
 Madridilaismies auttoi vakavasti sairasta vaimoaan kuolemaan, latasi videon siitä Youtubeen ja käveli poliisiasemalle – eutanasiasta tuli Espanjassa vaaliteema
 Kaksipuoluejärjestelmän aika Espanjassa on ohi, mutta onnistuuko hallituksen muodostaminen vieläkään? Viisi kysymystä Espanjan vaaleista

Espanjan vaalit: Sosialistit johdossa, äänestysprosentti yli 75


Summary: Pankkia on ravistellut rahanpesuskandaali.

Ruotsalaisen Swedbankin nimittämiskomitea esittää  Göran Perssonia  Swedbankin uudeksi hallituksen puheenjohtajaksi.
 Swedbankia on ravistellut  rahanpesuskandaali , ja pankin johto on vaihtunut tiuhaa tahtia.
 Toimitusjohtaja  Brigitte Bonnesen   sai potkut maaliskuussa .
 Hallituksen puheenjohtaja  Lars Idermark   jätti tehtävänsä huhtikuun alussa .
 Sosiaalidemokraatteja edustava Persson oli Ruotsin pääministeri vuosina 1996–2006.

Entinen pääministeri Göran Persson ruotsalaisen Swedbankin johtoon


Summary: Boeing 737 Max -koneiden lentokieltoa harkittiin jo ennen kun indonesialaisen Lion Air -lentoyhtiön Max-kone syöksyi maahan lokakuussa.

Yhdysvaltain ilmailuviranomaiset harkitsivat Boeing 737 Max -turmakoneiden määräämistä lentokieltoon jo viime vuonna, kertoi amerikkalaismedia sunnuntaina viitaten viranomaislähteisiin.
 Tutkijat harkitsivat Southwest Airlines -yhtiön koneiden määräämistä lentokieltoon sen jälkeen kun he huomasivat, että Boeing oli deaktivoinut MCAS-sakkauksenestojärjestelmän vikavalon.
 Lentokieltoa harkittiin jo ennen kun indonesialaisen Lion Air -lentoyhtiön Boeing 737 Max -kone syöksyi maahan lokakuussa. Myöhemmin maaliskuussa myös Ethiopian Airlines -lentoyhtiön samantyyppinen kone syöksyi maahan.
 Kummassakin tapauksessa turman syyksi epäillään MCAS-järjestelmän virheellistä toimintaa.
 Koneet on sittemmin pantu lentokieltoon kaikkialla maailmassa. Boeing kertoi viime viikolla lentokieltojen tulleen maksaneen sille jo yli miljardi dollaria.

USA:ssa harkittiin Boeingin turmakoneiden lentokieltoa jo viime vuonna


Summary: Tallinnassa klubien rotaatio on nopeaa ja kilpailu kovaa, mutta kaupungin teollisuusalueille on syntynyt myös uusia vaihtoehtoklubeja.

On perjantai-ilta ja ihmiset käyskentelevät Tallinnan vanhassa kaupungissa sijaitsevia Sauna- ja Müürivahe-katuja pitkin. Kapakoiden, baarien ja ravintoloiden tiuhaan täplittämällä alueella keskiaikainen arkkitehtuuri kohtaa toisinaan raivokkaankin bilettämisen.
 Aivan vieressä sijaitsee Tallinnan pitkäikäisin, kaksikymmentäkolme vuotta toiminnassa ollut Club Hollywood -yökerho, jossa meno on vauhdikasta. Ihmiset irrottelevat tanssilattialla, kirkkaanvihreät laserit leikkaavat ilmaa, jättiläiskokoiset screenit välkkyvät, savukoneet toimivat täysillä ja jyrisevä basso saa kehon tärisemään. Tunnelma on vähintäänkin kansainvälinen.
 – Yöelämä Tallinnassa on tällä hetkellä vilkasta ja hyvin erilaista kuin kymmenen vuotta sitten. Silloin täällä oli ehkä viisi paikkaa, jotka olivat auki yhteen asti yöllä, nyt noita paikkoja on 50, Club Hollywoodin johtaja  Rauno Otsepp  toteaa.
 Club Hollywoodin sisätiloja.  Jussi Mankkinen / Yle
 Tällä hetkellä Club Hollywood houkuttelee värikkäisiin uumeniinsa etenkin alle 23-vuotiaita nuoria aikuisia. Tämä on huomioitu myös musiikkitarjonnassa, joka on modernilla tavalla mainstreamia. Klubilla järjestetään muun muassa Tequila-bileitä ja Aloha House Partyja, ja viime vuonna siellä esimerkiksi vieraili amerikkalainen elektroduo Sofi Tukker, joka ei Helsinkiin asti päässyt.
 Otseppin mukaan Club Hollywoodin suosio on pitänyt pintansa, koska sitä on johdettu kuten yritystä, ja koska se on seurannut jatkuvasti aikaansa.
 – Nykypäivä on hieno juttu, mutta taistelu käydään tulevaisuudesta.
 Taistelulla Otsepp tarkoittaa Tallinnan yöelämän kovaa kilpailua. Hänen mukaansa rotaatio on nopeampaa kuin Helsingissä ja asiakaspaikkoja on ainakin kolme kertaa enemmän, kuin mikä olisi oikeasti kannattavaa.
 – Menestyviä yökerhoja, joissa ihmiset käyvät, on ehkä viisi kappaletta, Otsepp sanoo.
 HALLin sisätiloja, huomaa kattorakenteet.  Jussi Mankkinen / Yle
 Teknoa ja vaihtoehtoista elektroa
 Jos Club Hollywood edustaa valtavirtaa, tarjoaa vajaa vuosi sitten perustettu HALL aivan toisenlaisia näkymiä. Se sijaitsee entisessä teollisuusrakennuksessa ja on kaikin puolin hyvin underground. HALLissa soi useimmiten tekno sekä vaihtoehtoinen elektro, ja paikalle on selvästi ollut tilausta.
 – Minulla on sellainen tunne, että tarvetta tällaiseen on todellakin ollut. Esimerkiksi paikallispoliitikot ja viranomaiset ovat kokeneet, että HALLin kaltainen paikka on rikastuttanut kaupungin klubitarjontaa ja meitä on tuettu myös epäsuorasti: saamme esimerkiksi olla auki aamukahdeksaan. Virossa on yrittämistä tukeva kulttuuri ja byrokratiaa on hyvin vähän, HALLin toinen omistaja  Elena Natale  kiittelee.
 Elena Natale, toinen HALLin omistajista.  Jussi Mankkinen / Yle
 Natale pyörittää HALLia yhdessä  Hugo Mesin  kanssa, joka taas on ollut tallinnalaisen teknokollektiivi MÜRKin keskeisiä hahmoja jo vuodesta 2012 lähtien.
 – Pienempiä vaihtoehtopaikkoja on Viroon tullut koko ajan lisää, ja täällä on hienoa se, että elektronisen musiikin skene on hyvin monipuolinen – kaikkea on tarjolla kaikille, Mesi sanoo.
 HALLin toinen omistaja Hugo Mesi ja DJ Eisi.
 Sekä Mesi että Natale kutsuvat HALLia paikaksi, jossa jokainen saa olla sellainen kuin haluaa.
 – Älä pelkää olla oma itsesi, Mesi kiteyttää.
 HALLissa on soittanut levyjä useamman kerran myös  DJ Eisi , joka on keskittynyt minimaliin ja teknoon, mutta opiskellut myös genetiikkaa.
 – Genetiikassa ja DJ-hommissa on samoja piirteitä, kuten esimerkiksi algoritmit, matematiikka ja taajuudet. Seurasin aiemmin algoritmeja, kun soitin musiikkia, mutta jos niitä seuraa liikaa, ainakin minulta katoaa tunnepuoli. Yritän itse soittaa musiikkia myös emootioiden kautta.
 DJ Ellis esiintymässä Club Hollywoodissa.  Jussi Mankkinen / Yle
 Suuren maailman meininkiä
 Tallinnan yöelämä kiinnostaa myös suomalaisia: Rauno Otseppin mukaan etenkin kesällä Club Hollywoodin yhden illan tuhatpäisestä yleisöstä jopa kolmasosa saattaa olla Suomesta.
 Perjantaina Club Hollywoodiin ovat tulleet illanviettoon myös  Sampo Ruuskanen  ja  Eero Turkki .
 – Tässä paikassa on suuren maailman meininkiä, ei Helsingissä ole tällaista. Juomat ovat jonkin verran halvempia, tämä on tilana toimiva, basso kuuluu hirvittävän hyvin ja muutenkin meno on täällä kovempaa kuin Suomessa, Ruuskanen luettelee.
 – DJ:t ovat olleet tämä iltana todella kovia – ihan kylmät väreet menevät selkäpiitä pitkin, koska musiikki on niin hyvää, Turkki jatkaa.
 Kyseisenä iltana Club Hollywoodissa esiintynyt lontoolainen  DJ Ellis  kirjoitti samantien sosiaaliseen mediaan, että ensimmäinen esiintymiskerta Virossa oli  madness .
 Rauno Otsepp Jussi Mankkinen / Yle
 Suomessa ravintoloiden ja yökerhojen aukioloajat ovat pidentyneet, mutta Tallinnassa ollaan menossa toiseen suuntaan. Vuoden kuluttua alkoholin myynti tulee todennäköisesti loppumaan kello viisi aamulla.
 – Tällainen rajoitus johtuu pitkälti siitä, että Tallinnan yöelämä on keskittynyt vanhaan kaupunkiin, jossa myös asutaan. Samanlaisia ongelmia on ollut niin Lontoossa, Amsterdamissa kuin Helsingissäkin, Rauno Otsepp toteaa.
 Siitä, miten uudet rajoitukset vaikuttavat Tallinnan yöelämään, ei kukaan osaa vielä sanoa mitään.
 Vanhan kaupungin yöelämää.  Jussi Mankkinen / Yle

Underground-klubeja ja lasertykitystä – Tallinnan yökerhot kiinnostavat suomalaisia: "Täällä on suuren maailman meininkiä"


Summary: Mantan lakittavat tänä vuonna Aalto-yliopiston opiskelijat.

Yle näyttää tiistaina vapun viettoa Helsingin keskustasta. Pääpaikkana vapun perinteisille juhlamenoille toimii totutusti Kauppatori ja Havis Amanda -patsas, joka myös Mantana tunnetaan.
 Lähetys alkaa noin kello 16:30, kun Aalto-yliopiston opiskelijat saapuvat paikalle vappukulkueessa. Patsas pestään klo 17 alkaen ja itse lakitus tapahtuu klo 18. Yle Uutisten toimittaja  Saija Nironen  on paikalla seuraamassa juhlintaa.
 Aalto-yliopiston ylioppilaskunnassa on valmistauduttu tulevaan Mantan lakitukseen. Tapahtumaa alettiin valmistella ylioppilaskunnassa jo viime vuoden puolella, sanoo puheenjohtaja  Tapio Hautamäki .
 – Kyllä siitä tulee loistokas ylioppilaiden ja aaltolaisten juhla. Itseänikin vähän jännittää.
 Hämäläinen kertoo, että Mantaa on lakittamassa valjaissa 16 henkeä. Lisäksi toiset 16 henkeä on pesemässä patsasta. Nimettyjen vastuuhenkilöiden lisäksi taustajoukuissa on iso määrä vapaaehtoisia.

Yle näyttää vapun juhlintaa Kauppatorilta – Suora lähetys alkaa puoli viideltä, Manta lakitetaan kuudelta


Summary: Maan puolustusministeri sanoo armeijan olevan yhä hallituksen puolella.

Venezuelan sisäinen valtakamppailu on kiihtymässä. Maan opposition johtohahmo, parlamentin puhemies  Juan Guaidó  on lähettänyt Twitter-viestin, jossa hän kehottaa armeijaa kaduille puolustamaan maan perustuslakia.
 – Tämä on se hetki kaikille venezuelalaisille, olivat he asepuvuissa tai eivät. Kaikkien pitäisi tulla kaduille, rauhallisesti, jatkoi Guaidón tukija  Leopoldo Lopez .
 Lopez, joka kuuluu Venezuelan oppositioliikkeen perustajiin, on ollut kotiarestissa vuodesta 2014 lähtien. Hän kertoi, että Guaidóta tukevat sotilaat olivat vapauttaneet hänet.
 Guaidó ja Lopez esiintyivät pääkaupungin Caracasin lähellä sijaitsevan ilmavoimien La Carlota -tukikohdan ulkopuolella vierellään asepukuisia miehiä ja yksi panssariauto.
 Guaidó kertoi käyvänsä keskusteluja asevoimien yksiköiden kanssa, jotta ne lähtisivät liikkeelle. Hän kertoo saavansa tukea "rohkeilta sotilailta".
 Guaidón tiedotustilaisuuden aikana alueelle ammuttiin kyynelkaasua. Televisiokuvista nähtiin, kuinka ihmiset pakenivat paikalta yrittäen suojata kasvojaan kaasulta.
 Venezuelaan on suunniteltu suuria hallituksen vastaisia mielenosoituksia huomiselle keskiviikolle.
 Hallitus: Armeija on tukenamme
 Venezuelan puolustusministeri  Vladimir Patrino  kiistää, että armeijan yksiköitä olisi siirtynyt opposition tueksi. Kaikki armeijan yksiköt kertovat tilanteen olevan normaali, sanoo ministeri.
 Maan tiedotusministeriö kertoo, että pieni joukko "petturisotilaita" on yrittänyt vallankaappausta.
 Venezuelan hallitus ja hallitseva sosialistipuolue kutsuu myös kannattajiaan kaduille torjumaan vallankumousta.
 Venezuela on ollut taloudellisessa ja hallinnollisessa kaaoksessa talousromahduksen takia. Opposition mielestä maan sosialistihallitus ja presidentti Nicolas Maduro ovat syypäät kaaokseen.
 Espanja kehottaa Venezuelan kansaa rauhallisuuteen, sillä väkivaltaisuus voisi tuoda tullessaan verilöylyn.

Venezuelan oppositiojohtaja kehottaa armeijaa ottamaan vallan